Tiada pengumuman nama calon sebagai duta, usah panjang berita tular di media sosial

KUANTAN, 15 Januari - Menteri Luar Datuk Seri Saifuddin Abdullah menasihatkan semua pihak supaya tidak memanjangkan nama atau isu berkaitan lantikan duta yang tular di media sosial sejak kebelakangan ini kerana ia tidak membantu dari segi hubungan baik Malaysia dengan negara luar.Beliau juga berkata Wisma Putra tidak membuat sebarang pengumuman berkaitan nama calon yang sedang dipertimbangkan untuk dilantik sebagai ketua perwakilan Malaysia di luar negara."Lazimnya, lantikan ini (ketua perwakilan Malaysia) dibuat melalui saluran diplomatik dan di Malaysia, kita hanya akan tahu apabila semuanya telah selesai dan diumumkan dengan cara yang baik dan mudah-mudahan menghasilkan hubungan bilateral yang baik," katanya. Saifuddin yang juga Ahli Parlimen Indera Mahkota berkata demikian pada sidang media selepas merasmikan Mesyuarat Agung Koperasi Reflisia Timur Berhad di dewan KRT Cenderawasih di sini hari ini. Tanpa menyebut mana-mana nama pada sidang media itu, Saifuddin berkata proses lantikan boleh mengambil masa antara tiga ke enam bulan dan pelantikan itu adalah rasmi apabila individu berkenaan menerima watikah pelantikan daripada Yang di-Pertuan Agong. Mengulas mengenai lantikan ketua perwakilan Malaysia di luar negara, Saifuddin berkata terdapat dua kategori mereka yang boleh dilantik iaitu dalam kalangan pegawai perkhidmatan diplomatik dan bukan dalam kalangan pegawai diplomatik yang boleh meliputi bekas menteri, bekas pegawai kerajaan dan Ahli Parlimen yang masih berkhidmat. Ditanya mengenai kriteria yang membolehkan mereka bukan daripada pegawai perkhidmatan diplomatik mengisi jawatan itu, Saifuddin berkata ia melibatkan mereka yang difikirkan boleh mendatangkan hubungan baik antara kedua-dua negara selain pengalaman individu berkenaan. "Amalan ini berlaku di banyak negara dan apabila kita memilih seorang calon, ia harus melalui proses penilaian yang ketat dan telus yang mana setiap calon akan melalui tapisan keutuhan oleh Suruhanjaya Pencegahan Rasuah Malaysia (SPRM) dan beberapa agensi kerajaan yang lain. Setelah selesai tapisan, barulah nama calon itu akan dikemukakan ke negara penerima melalui saluran diplomatik, yang seterusnya (nama calon) akan menjalani proses kelulusan mengikut dasar dan polisi negara tersebut sebelum diperakui. Ini bermaksud ada dua tapisan perlu dilalui," katanya.Di sesetengah negara termasuk Malaysia, nama calon yang diterima dari negara luar akan dikemukakan ke Kabinet oleh Menteri Luar untuk dipertimbangkan manakala terdapat negara yang menetapkan supaya perkara itu memerlukan kelulusan Parlimen. Saifuddin berkata di bawah Konvensyen Vienna mengenai Hubungan Diplomatik, negara penerima mempunyai hak mutlak untuk mempertimbangkan calon tanpa memaklumkan sebab kepada negara penghantar jika mereka menolak cadangan nama calon berkenaan."Dalam kebanyakan keadaan, penolakan sesebuah negara terhadap sebarang pencalonan adalah disebabkan oleh prinsip yang dipegang negara itu dan bukanlah disebabkan oleh calon tersebut dan bukan juga atas status hubungan diplomatik. Masing-masing negara ada kaedah dan kriteria tersendiri," katanya. - BERNAMA


Tiffany Haddish ditahan kerana memandu di bawah pengaruh bahan terlarang

GEORGIA, 15 Januari- Pelakon dan pelawak, Tiffany Haddish ditangkap pada Jumaat dan didakwa memandu bawah pengaruh bahan terlarang.Haddish ditahan selepas Polis Peachtree City mendapat panggilan kira-kira pukul 2:30 pagi mengenai seorang pemandu tertidur di lebuh raya, kata Penolong Ketua Polis Matt Myers dalam satu kenyataan."Seorang pegawai melihat kenderaan yang sepadan dengan keterangan pemanggil dan menghentikan Haddish ketika dia masuk ke halaman kediaman", kata Myers.Haddish kemudiannya menghantar bon ASD$1,666 dan dibebaskan dari Penjara Fayette County, kata Myers. Jurucakap Haddish bagaimanapun belum mengeluarkan sebarang kenyataan.Haddish merupakan bintang komedi popular "Girls Trip" dan telah membintangi filem seperti "The Kitchen," "Night School" dan "Like A Boss." Dia juga menulis buku paling laris New York Times, "The Last Black Unicorn" dan menjadi hos rancangan televisyen popular "Kids Say The Darndest Things." -AP


Lata Mangeshkar dimasukkan ke ICU selepas disahkan positif COVID-19

MUMBAI, 13 Januari - Penyanyi legenda Bollywood, Lata Mangeshkar dimasukkan ke unit rawatan rapi (ICU) di sebuah hospital di Mumbai selepas disahkan positif COVID-19.Ikon pementasan Hindi berusia 92 tahun itu mengalami radang paru-paru akibat jangkitan COVID-19 dan kini berada dalam pemantauan di ICU."Mangeshkar akan terus menerima rawatan di wad ICU di bawah pemerhatian selama 10 hingga 12 hari," kata doktor yang merawatnya.Legenda itu pernah menerima rawatan di hospital yang sama akibat jangkitan dada dan masalah pernafasan pada November 2019.Mangeshkar telah menyanyikan beribu lagu dalam pelbagai bahasa, termasuk Hindi, Marathi dan Benggali, sepanjang kerjayanya yang telah menjangkau tujuh dekad.Beliau pernah menerima beberapa anugerah kebangsaan India, termasuk anugerah penghormatan awam tertinggi ‘Bharat Ratna’.


Semua atlet dibenar guna kemudahan MSN meskipun digugur daripada latihan kebangsaan

KUALA LUMPUR, 11 Januari- Kesemua atlet yang digugurkan daripada program latihan kebangsaan tetap dibenarkan untuk menggunakan kemudahan di Majlis Sukan Negara (MSN) dan Institut Sukan Negara (ISN).Kebenaran itu diberikan ketika latihan berfasa selama enam minggu yang akan dilaksana dalam masa terdekat.Menurut Pengarah Bahagian Atlet MSN, Jefri Ngadirin, pihaknya sedang mengadakan bengkel bersama persatuan sukan kebangsaan untuk membincangkan tarikh sesuai melaksanakan latihan itu.Selain itu, pihaknya turut merancang untuk menganjurkan beberapa kejohanan domestik bagi memberi atlet peluang melayakkan diri ke Sukan SEA.Tambah beliau, perincian tersebut akan dibincangkan dalam tempoh seminggu ini dan sekiranya atlet berjaya layak ke Sukan SEA, mereka akan diserap ke dalam program latihan MSN.MSN juga akan menyediakan tempat tinggal, makanan dan kemudahan lain ketika latihan berfasa tersebut kepada semua atlet yang terlibat.MSN sebelum ini menggugurkan 144 atlet kebangsaan, dan hanya mengekalkan 293 atlet bagi tahun ini, selain mengurangkan elaun latihan.


Kuota dan kos haji belum muktamad - Idris Ahmad

PUTRAJAYA, 11 Januari- Kuota dan kos haji pada tahun ini masih belum dimuktamadkan meskipun kerajaan Arab Saudi membenarkan ibadah haji dilaksanakan musim ini.  Menteri di Jabatan Perdana Menteri Hal Ehwal Agama, Idris Ahmad berkata, perbincangan pihaknya dengan kerajaan Arab Saudi telah diadakan Disember lalu sebelum munculnya varian baharu COVID-19, Omicron.  Kebiasaan sebelum ini, kuota haji dari Malaysia yang dibenarkan adalah seramai 30,000 jemaah.  Jelasnya lagi penggiliran juga bergantung kepada pihak Lembaga Tabung Haji untuk menentukannya mengikut keutamaan jemaah yang telah disenaraikan.  Beliau juga berharap agar tidak timbul kluster lain yang menyebabkan berlakunya sekatan untuk membenarkan jemaah Malaysia menunaikan ibadah haji tahun ini.  Beliau berkata demikian selepas menyampaikan sumbangan kepada warga agensi di bawah Menteri di Jabatan Perdana Menteri Hal Ehwal Agama yang terjejas banjir di Putrajaya.  Sebanyak RM338,000 diperuntukkan kepada 338 orang warga agensi agama di bawahnya.


'Spider-Man' terus pecah panggung

LOS ANGELES, 10 Januari - Filem adiwira "Spider-Man: No Way Home" mencatat kutipan pecah panggung.

Laporan pemantau industri Exhibitor Relations menyebut, filem arahan Jon Watts itu kini mendahului senarai pecah panggung Amerika Utara dengan kutipan jualan tiket berjumlah $33 juta.

Di tempat kedua filem muzikal "Sing 2" ($12 juta) diikuti filem perisikan "The 355" ($4.8 juta), "The King's Man" ($3.3 juta) dan "American Underdog'" ($2.4 juta).

Kutipan global "Spider-Man: No Way Home" pula mencecah $1.42 bilion dalam tempoh empat minggu.

Malahan, kutipan kasar domestik yang berjumlah $669 juta setakat ini meletakkannya di kedudukan keenam senarai filem paling laris sepanjang zaman, di hadapan "Titanic" dan "Jurassic Park".

Filem keluaran Sony Pictures Entertainment itu dibintangi Tom Holland dan Zendaya.

Kos pembikinan menelan belanja $200 juta.


PIALA FA INGGERIS - Newcastle tersingkir

LONDON, 9 Januari - Musim malang Newcastle berterusan apabila disingkirkan dari saingan Piala FA kepada kelab divisyen tiga, Cambridge, dengan kekalahan 0-1 pagi tadi.Joe Ironside menjaringkan gol tunggal perlawanan 11 minit selepas babak kedua bermula untuk membawa pasukannya ke pusingan ke-4.Penjaga gol Cambridge, Dimitar Mitov perlu diberi pujian apabila berjaya menyelamatkan beberapa percubaan berbahaya tuan rumah. - AP


77 pelajar Orang Asli dibawa keluar untuk memulakan sesi persekolahan

GUA MUSANG, 9 Januari - Seramai 77 pelajar Orang Asli suku kaum Temiar di Pos Tohoi, Gua Musang, Kelantan berjaya dibawa keluar menggunakan kenderaan pacuan empat roda bagi memulakan sesi persekolahan pada Ahad.  Usaha itu dilakukan oleh pihak Jabatan Kemajuan Orang Asli bersama pemimpin kampung serta kontraktor pengangkutan pelajar Orang Asli apabila terdapat ibu bapa yang enggan membenarkan anak mereka kerana masih bimbangkan wabak Covid-19.  Pengerusi Jawatankuasa Pembangunan Keselamatan Kampung Orang Asli (JPKKOA) Pos Tohoi, Ajeh Baharom berkata, pandemik Covid-19 menyebabkan ada ibu bapa yang hampir setahun tidak membenarkan anak mereka ke sekolah.  Katanya, namun selepas dipujuk akhirnya mereka kembali membenarkan anak mereka ke sekolah dan tinggal di asrama.  Pos Tohoi terletak hampir 50 kilometer dari bandar Gua Musang dan mempunyai 800 penduduk Orang Asli.


VTL: KL dan Singapura masih nilai risiko Omicron sama ada meneruskan kuota asal atau sebaliknya

JOHOR BAHRU, 7 Januari - Kerajaan Malaysia dan Singapura sedang menilai risiko semasa wabak COVID-19 sebelum memutuskan sama ada meneruskan kuota asal atau mengurangkan kuota 50 peratus untuk skim Laluan Perjalanan Lengkap Vaksin, (VTL) Darat dan Udara, Singapura-Johor Bahru.Menteri Pengangkutan Datuk Seri Dr Wee Ka Siong berkata, setakat ini 37,783 orang sudah menggunakan VTL udara sejak mula dibuka pada 29 November lalu. Penangguhan yang dibuat ketika ini bukan kepada inisiatif VTL sebaliknya adalah untuk permohonan baharu keluar atau masuk."Tidak ada pertambahan jumlah tetapi mereka akan tunggu sehingga 21 Januari ini, yang mana pada masa itu separuh daripada kapasiti dibenarkan.

Mulai 21 Januari ikut perbincangan asal ialah 50 peratus daripada kapasiti asal telah dipersetujui pada 29 November", katanya dalam sidang media selepas Majlis Meraikan Pencapaian PTP 2021 di Tanjung Pelepas. Malaysia dan Singapura telah mengambil keputusan dengan membekukan penjualan tiket penerbangan dan bas laluan VTL ke dua-dua negara sehingga 20 Januari ini. Langkah tersebut bertujuan mengurangkan risiko terdedah kepada kes import Omicron COVID-19.


Penduduk terjejas banjir di Johor, bakal terima bantuan RM500 daripada kerajaan negeri

SEGAMAT, 3 Januari - Kerajaan Johor akan memberi bantuan kewangan RM500 kepada penduduk terjejas banjir di negeri itu.Menteri Besar, Datuk Hasni Mohammad berkata, perkara itu akan dibawa dalam Majlis Mesyuarat Kerajaan Johor.  "Saya akan membawa perkara ini ke Mesyuarat EXCO supaya Kerajaan Negeri menambah lagi RM500 dan kita akan bincangkan jumlah bantuan kepada mangsa banjir jika kematian berlaku," katanya kepada pemberita.  Sementara itu, Datuk Hasni juga memaklumkan, arahan dan koordinasi antara jabatan-jabatan dan agensi memastikan bantuan dapat diberi tepat pada masanya.  "Kerajaan negeri juga akan memudah cara semua bantuan daripada pelbagai agensi", katanya.


India lapor 27,553 kes COVID-19 baharu dalam tempoh 24 jam

NEW DELHI, 3 Januari - Angka kes COVID-19 India meningkat kepada 34,889,132 pada Ahad, apabila 27,553 kes baharu dicatatkan dalam tempoh 24 jam lalu. Data terkini kementerian kesihatan negara itu, turut memaklumkan, 284 kematian akibat pandemik yang dilaporkan sejak pagi Sabtu. Masih terdapat 122,801 kes aktif COVID-19, berikutan peningkatan sebanyak 18,020 kes aktif dalam tempoh 24 jam lalu, iaitu hari ke-5 berturut-turut jumlah kes aktif meningkat di India. "Sebanyak 34,284,561 individu telah sembuh dan dibenarkan keluar dari hospital setakat ini, dengan 9,249 orang daripadanya dibenarkan keluar dalam tempoh 24 jam yang lepas.Sementara itu, data juga menunjukkan jumlah kes Omicron di India, mencecah 1,525, dengan Maharashtra dan Delhi masing-masing melaporkan 460 dan 351 kes", menurut  data kementerian tersebut.Sehingga kini, 560 pesakit Omicron telah pulih dan dibenarkan pulang ke rumah.


307 Ketua Keluarga terjejas banjir terima wang ihsan RM1,000

DUNGUN, 29 Disember - Angkatan Pertahanan Awam (APM) Terengganu mengagihkan sumbangan wang ihsan kepada 307 ketua keluarga yang terjejas banjir baru-baru ini.Mereka, masing-masing menerima sumbangan wang tunai RM1,000 untuk seisi keluarga. Pengarah APM Negeri Terengganu Leftenan Kolenal Pertahanan Awam Mohd Rosman Abdullah berkata, keseluruhan agihan sumbangan dijangka selesai esok."Kalau nak ikut pecahan semalam, kita dah selesai mengagihkan di Besut seramai 4 keluarga. Hari ini kita buat di Setiu seramai 100 keluarga dan di Kuala Nerus pun kita buat hari ini, seramai 50 keluarga dan inshaallah esok di kemaman seramai 55 keluarga, dan satu lagi di Kuala Terengganu seramai sembilan keluarga" katanya ketika hadir meninjau pengagihan sumbangan wang ihsan di perkarangan Dewan Orang Ramai, Kampung Pasir Raja, di sini.Daerah Dungun mencatatkan jumlah sumbangan penerima tertinggi iaitu seramai 119 orang ketua keluarga.Sebahagian besar terdiri penduduk Kampung Pasir Raja dan Kampung Shukor yang terletak di bahagian hulu daerah berkenaan.  Diikuti daerah Setiu 100 penerima dan Kemaman, 55 penerima.  Manakala seramai 20 penerima di Kuala Besut serta Kuala Terengganu dan Besut, masing-masing Sembilan dan Empat penerima.


Tiga kes OMICRON dikesan di Negeri Sembilan

SEREMBAN, 29 Disember - Tiga kes COVID-19 varian Omicron dikesan di Negeri Sembilan membabitkan kes import wanita tempatan yang pulang dari luar negara, setakat semalam.Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata, kes pertama melibatkan pengembara wanita berumur 28 tahun, yang tiba dari Ireland melalui pintu masuk Lapangan Terbang Antarabangsa Kuala Lumpur (KLIA) pada 15 Disember lepas.“Kes disaring di pintu masuk KLIA dan dipakaikan gelang pengawasan pengesan digital sebelum menjalani kuarantin di rumah di Seremban. Keputusan kes adalah positif dan tidak bergejala selain wanita itu telah lengkap divaksinasi pada 13 Ogos lepas,” katanya kepada Bernama di Seremban.Beliau berkata kes kedua melibatkan wanita berusia 28 tahun, yang tiba dari United Kingdom melalui pintu masuk KLIA pada 14 Disember lepas dan disaring serta dipakaikan gelang pengawasan pengesan digital.Menurutnya wanita yang juga telah lengkap divaksinasi pada 19 Mei lepas itu menjalani kuarantin di rumahnya di Seremban manakala keputusan kes adalah positif dan mempunyai gejala ringan.Kes ketiga pula melibatkan wanita berumur 29 tahun yang juga tiba dari United Kingdom di KLIA pada 16 Disember lepas, dan disaring dan dipakaikan gelang pengawasan pengesan digital.“Kes diarah menjalani kuarantin di kediamannya di Port Dickson dan disahkan positif. Individu berkenaan juga mempunyai gejala ringan selain lengkap divaksinasi pada 30 Mac dan menerima dos penggalak pada 22 Oktober lepas,” katanya.Kesemua kontak rapat kepada ketiga-tiga wanita itu dikenal pasti dan dilakukan ujian tindak balas polymerase chain reaction (PCR) serta diarahkan menjalani kuarantin kendiri. - BERNAMA


Liverpool tewas 0-1 kepada Leicester City

LONDON, 29 Disember - Liverpool tewas 0-1 menentang Leicester City dalam aksi Liga Perdana Inggeris awal pagi tadi.Itu juga adalah kekalahan pertama The Reds dalam lima perlawanan terakhir liga yang telah berlangsung. Dalam perlawanan tersebut, pemain Leicester City, Ademola Lookman muncul wira buat kelab tersebut apabila meledak gol kemenangan pada minit ke-59.Sementara itu, Liverpool dilihat gagal memanfaatkan beberapa peluang mendapatkan jaringan terutama menerusi Sadio Mane dan Mohamad Salah.Kekalahan Liverpool itu juga menyebabkan pasukan berkenaan terlepas peluang untuk merapatkan jurang dengan pendahulu, Manchester City.Ketika ini The Reds telah mengumpul 41 mata selepas 19 perlawanan, ketinggalan enam mata daripada pendahulu.- AFP


1,000 penduduk di enam kampung di Hulu Dungun diarah bersiap sedia menghadapi kemungkinan gelombang ke-3 banjir

KUALA NERUS, 28 Disember - Lebih 1,000 penduduk di enam kampung di Hulu Dungun, Terengganu diarah bersiap sedia menghadapi kemungkinan gelombang ketiga banjir. Met Malaysia menjangkakan daerah berkenaan dilanda banjir pada 30 dan 31 Disember. 2,800 pegawai dan anggota Pertahanan Awam kini bersiap-siaga bagi menghadapi bencana itu bersama kelengkapan aset logistik. "Lembaran Sungai Dungun dijangka meningkat jika hujan berterusan dalam tempoh tersebut dan akan mengakitakan 6 kampung berhampiran sungai dinaiki air antaranya Kampung Pasir Raja, Jongok Batu, Jerangau dan Kuala Jengal. Jadi saya nasihatkan sentiasa perhatikan anak2 kita jangan biarkan mereka leka",menurut kenyataan itu.Tiga pusat pemindahan sementara turut disedia untuk menempatkan penduduk di kawasan dijangka berisiko.


14 juta penduduk bandar Xi'an dikenakan perintah kekal berada di rumah

BEIJING, 27 Disember, Varian Omicron yang lebih mudah menular, telah mengakibatkan lonjakan kes baharu di seluruh dunia, memaksa beberapa negara menguatkuasakan semula sekatan pergerakan. Di bandar Xi'an, China 14 juta penduduk dikenakan perintah kekal berada di rumah. Arahan dikeluarkan semalam ketika negara itu memperketatkan sekatan pergerakan selepas merekodkan kes tertinggi dalam tempoh 21 bulan. China melaksanakan strategi "sifar COVID-19", menjelang penganjuran Sukan Olimpik Musim Sejuk, Februari depan. Ini termasuk mengetatkan kawalan di sempadan, mengenakan tempoh kuarantin panjang dan sekatan pergerakan bersasar.


Langkah pencegahan dan kawalan COVID - 19 di China diperketat

China, 25 Disember - Pihak berkuasa China mula mengetatkan langkah pencegahan dan kawalan wabak dalam usaha membendung penularan semula COVID-19 di bandar Xi'an, Wilayah Shaanxi.

Penduduk kampung juga tidak dibenar meninggalkan kediaman mereka dan beberapa pusat pengurusan komuniti juga terpaksa ditutup.

Menurut Timbalan Suruhanjaya Kesihatan Bandar Lv Yongpeng, destinasi tumpuan pelancong itu mencatatkan 255 kes tempatan sejak pertama kali dikesan melibatkan jangkitan dari luar negara pada 9 Disember lalu.

Xi'an merupakan bandar mega dengan jumlah penduduk mencecah 13 juta orang - Reuters


Protes di Afghanistan desak aset negara diserah kembali

Afghanistan, 25 Disember  - Kira-kira 200 warga Afghanistan berarak di Kabul mendesak aset negara yang dibekukan komuniti antarabangsa, diserah kembali kepada mereka.

Protes merupakan sesuatu yang janggal di negara itu kerana lazimnya Taliban tidak membenarkan perkara itu dilaksanakan.

Protes diadakan kumpulan dinamakan sebagai Gerakan Rakyat Afghanistan.

Tiada kelibat wanita kelihatan dalam perhimpunan berkenaan.

Demonstrasi dianjur ketika negara terbabit berdepan krisis ekonomi yang teruk.

Mereka mendesak kekayaan negara itu dipulangkan kembali kepada rakyat.

Ia membolehkan aktiviti ekonomi yang hampir lumpuh kembali berjalan.

Sejak Taliban kembali menguasai pentadbiran pada 15 Ogos lalu aset bernilai hampir 10 bilion dolar Amerika dibekukan pelbagai pihak antarabangsa.

Di bawah pentadbiran kumpulan itu, setiap perhimpunan hanya boleh dianjur sekiranya diluluskan. - AFP


13 PATI ditahan cuba masuk melalui laluan tikus di Bukit Kayu Hitam

KUBANG PASU, 23 Disember - Cubaan 13 Pendatang Asing Tanpa Izin (PATI) warga Myanmar untuk masuk ke negara ini melalui laluan tikus di Bukit Kayu Hitam berjaya digagalkan polis Kedah.

Ketua Polis Kedah, Datuk Kamarul Zaman Mamat dalam kenyataannya berkata, turut ditahan 3 lelaki tempatan yang dipercayai bertindak sebagai tekong darat dan ejen untuk kegiatan penyeludupan itu ."Mereka ditahan sepasukan Pegawai dan Anggota Cawangan Khas (Bahagian E6) IPK Kedah semalam. Kesemua PATI , 12 lelaki dan seorang wanita itu tidak memiliki sebarang dokumen perjalanan diri yang sah," kata beliau ketika ditemui pemberita di sini.Siasatan awal mendapati PATI terbabit membayar RM4,000 kepada seorang lelaki warga Myanmar di Danok, Thailand untuk masuk ke negara ini dan dibawa bekerja di kawasan Sungai Lembu, Kulim, Kedah.


Penduduk Pahang dinasihat sentiasa siap sedia,  Sungai Pahang pada paras bahaya

KUALA LUMPUR, 23 Disember - Penduduk di Pahang dinasihatkan bersiap sedia dan berwaspada susulan status air sungai yang berada pada paras bahaya.  Jabatan Pengairan dan Saliran Malaysia (JPS) dalam satu kenyataan memaklumkan, status bahaya dan amaran itu dikeluarkan kepada empat daerah melibatkan Bera, Maran, Temerloh dan Pekan.  Setakat 11 pagi tadi, paras air Sungai Pahang di kawasan Jambatan Sungai Bera dan Water Front, Bera serta kawasan Sungai Kundang, Maran berada pada paras bahaya Selain itu, status bahaya turut diletakkan di kawasan Lubuk Pasu dan Kuala Krau, Temerloh. Kawasan Paloh Hinai, Pekan pula diletakkan dalam status amaran.  Orang ramai diingatkan untuk bersiap sedia dan mematuhi segala arahan pihak berkuasa untuk tindakan lanjut


Hanya satu kes jangkitan positif Covid -19 dikesan di PPS Melaka

AYER KEROH, 22 Disember - Hanya satu kes jangkitan positif Covid -19 dikesan di Pusat Pemindahan Sementara (PPS) banjir di Melaka.Exco Kesihatan dan Antidadah negeri Melaka , Dr Muhamad Akmal Saleh berkata, ia berikutan pematuhan Prosedur Operasi Standard (SOP) ketat yangdilaksana semua agensi terlibat di PPS negeri ini.Katanya , penduduk yang terjejas banjir ditempatkan mengikut lokaliti masing-masing dan Jabatan Kesihatan Negeri melakukan saringan kesihatan Covid 19 ke atas setiap penduduk yang dipindahkan ke PPS."lepas pasca banjir kita hanya ada 1 kes yg terlibat mengenai mangsa yang positif di pusat penempatan sementara. Itupun berlaku di Lubok Cina tetapi mangsa tu telah dikuarantin lebih awal dan juga pada ketika ini bila kita dapat tahu mangsa juga telah dikuarantin di rumah disebabkan air tidak begitu teruk jadi mangsa telah diasingkan dan harini saya rasa dah hari ke-4 atau ke -5." kata Dr Muhamad Akmal selepas hadir pada Majlis Sumbangan Perayaan Krismas 2021 di Dewan Bestari , Ayer Keroh, di sini.Dalam pada itu , walaupun kes covid 19 di Melaka mencatatkan penurunan, Dr  Muhamad Akmal tetap menyarankan rakyat untuk mendapatkan dos penggalak.Ia sebagai usaha melandaikan kes positif Covid 19.Ke arah itu, pemberian dos penggalak akan diperluas ke semua klinik desa dan klinik komuniti negeri ini.


Negeri Sembilan peruntuk RM 4 juta bantu penduduk terjejas banjir

SEREMBAN, 21 Disember - Kerajaan Negeri Sembilan mengumumkan peruntukan sebanyak RM 4 juta  bagi membantu penduduk terjejas banjir dan pembaikan infrastruktur yang rosak akibat bencana itu.  Menteri Besar, Datuk Seri Aminuddin Harun berkata, kerajaan negeri turut memberi sumbangan sebanyak 1 ribu ringgit kepada setiap ketua keluarga yang terkesan akibat banjir. Sebanyak 3 juta ringgit akan diberi kepada anggaran 3 ribu keluarga manakala 1 juta ringgit akan digunakan bagi membantu pembaikan infrastruktur di kawasan yang perlu dibaik pulih.  Beliau memberitahu dalam sidang media pengumuman bantuan segera kepada mangsa banjir di kediamannya di Seremban. Sementara itu, sebanyak 199 keluarga masih berada di Pusat Pemindahan Sementara dan terdapat 96 lokasi banjir terjejas di negeri ini disebabkan oleh limpahan air sungai. Kerajaan negeri telah mengarahkan semua Pihak Berkuasa Tempatan untuk membantu rakyat yang terjejas.


Gmie Screen meninggal dunia

KUALA LUMPUR, 10 Disember - Industri seni dikejutkan dengan pemergian penyanyi yang juga vokalis kumpulan Screen, Gmie kira-kira pukul 2.30 pagi di Hospital Tengku Ampuan Rahimah, Klang. Gmie atau nama sebenarnya Hajmi Ibrahim menghembuskan nafas terakhir pada usia 50 tahun akibat penyakit buah pinggang berlubang.

Jenazah Allahyarham dikebumikan di Tanah Perkuburan Kampung Medan Sijangkang, Selangor.

Gmie menempa nama ketika awal kemunculan sekitar tahun 90-an dan popular dengan lagu “Bila Cinta Didusta” dan “Tak Suka Tak Apa”.

Terdahulu, nama Allahyarham kembali menjadi sebutan peminat muzik selepas menyertai program realiti pada 2016.


Mini konsert "KAU DAN AKU" persembahan oleh golongan OKU

DAMANSARA, 3 Disember - Perdana Menteri, Datuk Seri Ismail Sabri Yaakob berkesempatan menyaksikan mini konsert golongan Orang Kurang Upaya (OKU) yang berjudul "KAU DAN AKU" semalam.

Acara yang diadakan di Damansara Performing Art Centre, Selangor itu bersempena Hari Orang Kurang Upaya Antarabangsa (IDPD) yang disambut hari ini.

Terdahulu, Perdana Menteri dibawa melawat ke pameran seni dan kraftangan yang dihasilkan para artis OKU yang merupakan idea inklusif mencerminkan keterangkuman konsep Keluarga Malaysia.

Turut hadir Menteri Komuikasi dan Multimedia, Tan Sri Annuar Musa, Menteri Pembangunan Wanita, Keluarga dan Masyarakat, Datuk Seri Rina Mohd Harun serta Yang Dipertua Dewan Negara, Tan Sri Dr. Rais Yatim.

Konsert anjuran Persatuan OKU Sentral (OKU Sentral) itu merupakan antara beberapa siri mini konsert dan pameran seni yang pernah diadakan sejak tiga tahun lalu.

Persembahan malam tadi turut dihiburkan dengan nyanyian oleh Senator Datuk Ras Adiba Radzi yang juga Presiden OKU Sentral dengan membawakan beberapa buah lagu seperti ‘Teratai’, ‘Tunggu Sekejap’ dan ‘Stand by me’.


Penggiat seni perlu hindari perselisihan faham demi kemajuan industri perfileman tanah air

KUALA LUMPUR, 2 Disember - Penggiat seni perlu mengetepikan perbezaan ideologi dan hindari perselisihan faham demi kemajuan industri perfileman tanah air.

Menteri Komunikasi dan Multimedia, Tan Sri Annuar Musa berkata, percanggahan pendapat harus diselesaikan secara harmoni sejajar misi kerajaan mempromosi konsep Keluarga Malaysia.

Beliau berkata pada sidang media Festival Filem Malaysia (FFM) Ke-31 di Mutiara Damansara.


Rakyat berhak dapat akses maklumat, buat keputusan tepat dan bijaksana PRU DUN Melaka

ANGKASAPURI, 17 November - Rakyat berhak mendapat akses maklumat yang cukup untuk membuat keputusan tepat dan bijaksana bagi PRU DUN Melaka.

Jelas Menteri Komunikasi dan Multimedia, Tan Sri Annuar Musa, Kerajaan mempunyai keyakinan terhadap kematangan rakyat untuk membuat penilaian.

Justeru, Platform yang disediakan Radio Televisyen Malaysia (RTM) kepada semua calon yang bertanding, perlu dimanfaatkan sebaiknya.

Kebenaran menyiarkan poster dan biodata calon PRU DUN Melaka menerusi RTM dapat memberi ruang lebih luas kepada calon bertanding memperkenalkan diri kepada pengundi.

Beliau ditemui selepas program Bicara Naratif di Wisma Berita, Angkasapuri

Bermula 14 November lalu, setiap calon yang bertanding PRU DUN Melaka dibenar membekalkan bahan kempen untuk disiarkan melalui saluran RTM


FFM, Anugerah Seri Angkasa bakal kembali dalam usaha menghidupkan semula industri seni kreatif Malaysia

KUALA LUMPUR, 13 November - Filem Festival Malaysia dan Anugerah Seri Angkasa akan dianjurkan semula pada tahun hadapan, bagi terus mnghidupkan industri seni kreatif.

Menteri Komunikasi dan Multimedia Tan Sri Annuar berkata demikian pada majlis Usaha sama Art In the City AITC 2021 anjuran Agensi Pembangunan Ekonomi Budaya CENDANA dan Mycreative Ventures di ibu negara.

Pada majlis itu seramai 55 rakan usaha sama diperkenalkan bagi menjayakan festival AITC 2021 sehingga Disember ini.


Industri seni kreatif berpotensi jadi cabang penjanaan ekonomi dan pendapatan negara

KUALA LUMPUR, 13 November - Industri seni kreatif dilihat berpotensi menjadi satu cabang bagi penjanaan ekonomi dan pendapatan tinggi negara.

Menteri Komunikasi dan Multimedia, Tan Sri Annuar Musa berkata penggiat seni kreatif perlu terus berkarya dan mentransformasikan idea kreatif mereka ke arah melonjakkan negara dalam semua bidang.

Menurut beliau, setiap kesenian harus diperhalusi elemennya untuk menjadi satu produk yang mampu menjana pendapatan negara.

Selain itu, ia juga satu industri profesional yang mampu membuka peluang pekerjaan seperti dilakukan negara Jepun menerusi minuman teh dan sukan sumo.

Tambahnya, Malaysia mampu mengikut langkah yang sama kerana mempunyai pelbagai cabang kesenian yang boleh diketengahkan, antaranya Makyong dan Silat Cantik yang bertapak di Kelantan.


Pemain industri kreatif, syarikat penerbitan berperanan besar bina acuan negara bangsa tanpa pinggir nilai komersial

KUALA LUMPUR, 1 November - Pemain industri kreatif dan syarikat penerbitan disaran menghayati secara mendalam setiap polisi dan dasar kerajaan agar falsafah kenegaraan dapat diserlahkan dalam penghasilan program.

Menteri Komunikasi dan Multimedia, Tan Sri Annuar Musa berkata, mereka memainkan peranan besar membina acuan negara bangsa tanpa mengenepikan nilai komersial.

Tan Sri Annuar ditemui selepas Majlis Amanat bersama penerima Surat Setuju Terima Perolehan Program TV RTM di Angkasapuri.


Profesor Dr. Md Nasir Ibrahim dilantik terajui FINAS

KUALA LUMPUR, 1 November - Profesor Dr. Md Nasir Ibrahim dilantik sebagai Ketua Pegawai Eksekutif baharu FINAS.

Pelantikannya bagi menggantikan bekas CEO, Dr. Ahmad Idham Ahmad Nadzri yang melepaskan jawatan dan mengakhiri tugas berkuat kuasa pada 15 Oktober lalu.

Pelantikan Dr. Md Nasir berkuat kuasa hari ini sehingga 30 Oktober 2023.

Ketua Setiausaha KKMM, Datuk Seri Mohammad Mentek dalam satu kenyataan berkata, Prof Dr. Md Nasir berpengalaman luas dan ketokohan dalam bidang pengurusan industri kreatif serta pembangunan polisi, tadbir urus dan pendidikan dalam seni budaya di peringkat tempatan dan antarabangsa.

Beliau diyakini mampu memacu FINAS sebagai badan peneraju untuk menggalak, memelihara dan menyumbang kepada kemajuan industri perfileman negara.


Lapangan terbang antarabangsa bakal dibina di Kuantan

KUANTAN, 25 Oktober - Lapangan terbang bertaraf antarabangsa bakal di bina di Gebeng, Kuantan. Ia setelah secara dasarnya dipersetujui Majlis Perancangan Fizikal Negara.

Perkara berkenaan diputuskan dalam mesyuarat Khamis lepas, dengan kerajaan negeri diminta membuat kajian mendalam projek itu, yang akan menjadi sebahagian daripada rancangan Pahang mewujudkan bandar aeroangkasa di Gebeng menjelang tahun 2050.

Menteri Besar, Datuk Seri Wan Rosdy Wan Ismail berkata, kerajaan negeri telah menyenaraikan 731 projek bernilai RM50 billion.

Pembinaan lapangan terbang tersebut merupakan antara projek utama yang menyokong kepada pembangunan Taman Perindustrian Kuantan Malaysia-China (MCKIP).

Tambah beliau, cadangan projek itu mengambil kira keperluan sebuah lapangan terbang bertaraf antarabangsa di negeri Pahang dan pantai timur khususnya yang menawarkan penerbangan dari negara luar terus ke Kuantan.  Beliau berkata demikian pada Sesi Roadshow Pasca RMKe-12 oleh Unit Perancangan Ekonomi, Jabatan Perdana Menteri bersama kerajaan negeri di Kuantan.


Semua pihak perlu bertanggungjawab menjaga disiplin dan SOP di set penggambaran

KUALA LUMPUR, 24 Oktober - Semua pihak perlu bertanggungjawab untuk menjaga disiplin dan prosedur operasi standard (SOP) di set penggambaran.

Ia bagi mengelakkan sebarang kejadian yang tidak diingini berlaku.

Pengarah dan penerbit terkenal, Erma Fatima menzahirkan kebimbangan sekiranya kelonggaran aktiviti penggambaran dalam kalangan industri kreatif boleh ditarik balik apabila perkara itu diabaikan.


Sambutan Hari Malaysia bakal berlangsung malam ini, patuh SOP

KOTA KINABALU, 16 September - Hari ini satu lagi peristiwa bersejarah yang wajib diingati apabila penyatuan Tanah Melayu, Sabah dan Sarawak membentuk Malaysia pada 1963.

Untuk itu, sekali lagi Sabah di pilih sebagai lokasi sambutan Hari Malaysia 2021.

Bertemakan Malaysia Prihatin, sambutan bakal berlangsung malam ini di Pusat Konvensyen Antarabangsa Sabah (SICC) dengan mematuhi SOP yang ditetapkan.

Ketua Setiausaha Kementerian Komunikasi dan Multimedia Datuk Mohammad Mentek berkata segala persiapan rapi telah dijalankan dan segala komitmen serta kerjasama telah diberikan oleh agensi kerajaan Sabah.

Pihaknya akan memastikan penganjuran majlis mematuhi SOP ditetapkan termasuk penjarakan fizikal dan pemakaian pelitup muka sebagai langkah mencegah jangkitan COVID-19.

Orang ramai boleh menyaksikan siaran langsung sambutan Hari Malaysia menerusi saluran Berita RTM dan TV1.


GSC, TGV umum tarikh pembukaan semula

KUALA LUMPUR, 14 September - Dua operator pawagam terbesar Malaysia iaitu Golden Screen Cinemas (GSC) dan TGV, akhirnya mengumumkan tarikh pembukaan semula premis hiburan itu.

Selari dengan SOP ditetapkan, ia hanya dibuka kepada individu yang lengkap vaksinasi.

GSC menerusi hantaran di Instagram mengumumkan 17 cawangannya serta Aurum Cinemas di Lembah Klang, wilayah Utara dan Selatan akan dibuka Khamis ini sempena sambutan Hari Malaysia.

Pawagam di lokasi lain pula akan dibuka semula pada minggu berikutnya iaitu 23 September.

Pengurus Besar Bahagian Jualan dan Pemasaran TGV Cinema Mohit Bhargava pula memaklumkan pawagam kendalian syarikat itu akan turut dibuka pada 23 September.

Keputusan dibuat selepas berunding dengan studio untuk mendapatkan kelulusan badan penapis tempatan bagi filem mereka.


'Anjang Aki' meninggal dunia

SHAH ALAM, 24 Julai - Pelakon veteran, Datuk Baharuddin Omar menghembuskan nafas terakhir di kediamannya di Shah Alam, kira-kira 6.30 petang tadi.

Berita pemergian pelakon yang dikenali dengan watak Anjang Aki itu disahkan oleh isterinya, Datin Nazariah Abu Bakar.

Allahyarham yang berusia 85 tahun dikatakan mengalami sesak nafas sebelum meninggal dunia.

Nazariah, 66 tahun berkata, arwah suami meninggal dunia bukan disebabkan pandemik COVID-19, sebaliknya arwah menghidap penyakit pembuluh darah bengkak.

Allahyarham Baharuddin meninggalkan tujuh cahaya mata dan dua anak tiri. Jenazahnya dijangka akan dikebumikan di Sungai Tua, Batu Caves, Selangor.


Siti Sarah meninggal dunia, bertarung nyawa akibat COVID-19

KUALA LUMPUR, 9 Ogos - Siti Sarah Raisuddin yang bertarung nyawa akibat COVID-19 , kini disahkan meninggal dunia.

Pihak pengurusan penyanyi itu memberitahu; Siti Sarah menghembuskan nafas terakhir pukul 5.13 pagi tadi di Hospital Universiti Kebangsaan Malaysia (HUKM).

Siti Sarah ditidurkan dan melahirkan bayi lelaki, Ayash Affan melalui pembedahan pada Jumaat lalu

Siti Sara ditempatkan Unit Rawatan Rapi (ICU), Hospital Canselor Tuanku Muhriz, UKM.

Siti Sarah dan suami, Shuib serta tiga cahaya mata Uwais , 10 tahun, Dzahira , 8 tahun , dan Ariq , 6 tahun, disahkan positif COVID-19.


Pelakon dan pelawak, Ramasundran Rengan meninggal dunia

KUALA LUMPUR, 26 Mei - Pelakon dan pelawak terkenal, Ramasundran Rengan meninggal dunia di Hospital Besar Kuala Lumpur, pukul 2 pagi tadi.

Mendiang berusia 57 tahun dipercayai meninggal dunia akibat mengalami masalah bengkak di kaki disebabkan jangkitan dan alah dengan ubat-ubatan.

Berita kematian mendiang disahkan Presiden Seniman, Zed Zaidi menerusi kiriman Whatapps.

Doktor juga mengesahkan mendiang turut mempunyai sejarah masalah jantung.

Mendiang Ramasundran yang juga Naib Presiden Persatuan Teater Malaysia dan Penolong Setiausaha Yayasan Artis Veteran Malaysia ini mula menceburi dunia lakonan sejak tiga dekad lalu dengan membintangi pelbagai drama dan sitkom.


Tidak dambakan populariti, Bell Ngasri hanya pastikan 'periuk nasinya' tetap berasap

BANGI, 22 Mei - Lebih tiga dasawarsa membina platform dalam dunia seni meletakkan pelakon berkaliber, Bell Ngasri dalam zon selesa.

Tidak keterlaluan kalau dikatakan Bell antara pelakon yang sentiasa menerima tawaran lakonan.

Malah sepanjang hujung Ramadan lepas bersambung pula ke Syawal, wajah Bell ada di setiap saluran TV.

Jelas Bell, dalam musim pandemik COVID-19, beliau bersyukur kerana masih ada pihak yang menghargai bakat seninya.

Tidak mendambakan populariti, Bell yang lahir daripada keluarga seni sentiasa melakukan yang terbaik dalam setiap tawaran memandangkannya merupakan tanggungjawab dan 'periuk nasi' beliau sejak kecil.

Menyentuh watak Barkoba yang dilakonkannya dalam filem 18 Puasa Di Kampong Pisang, Bell berharap watak itu dijadikan iktibar untuk panduan hidup masyarakat.


Tiga pertuduhan tidak patuh SOP PKPB, Neelofa dan suami mengaku tidak bersalah

SEREMBAN, 20 Mei - Selebriti Noor Neelofa Mohd. Noor dan suaminya Muhammad Haris Mohd. Ismail mengaku tidak bersalah di Mahkamah Majistret Seremban hari ini atas tiga pertuduhan gagal mematuhi Prosedur Operasi Standard (SOP) Perintah Kawalan Pergerakan Bersyarat (PKPB).

Kedua-dua mereka dituduh di bawah Peraturan 19, Peratutan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.

Neelofa dituduh gagal membuat imbasan aplikasi MySejahtera untuk daftar masuk pada hari kejadian.

Manakala Muhammad Harris menghadapi dua pertuduhan iaitu gagal mengimbas aplikasi MySejahtera dan tidak memakai pelitup muka di tempat awam.

Mahkamah membenarkan ikat jamin RM5,000 ke atas Neelofa, manakala RM10,000 ke atas Muhammad Harris.

Kes akan disebut semula pada 4 Jun depan.

Pada 4 Mei lalu, Neelofa dan Muhammad Haris dipanggil ke Ibu Pejabat Polis daerah Nilai bagi memberi keterangan selama empat jam susulan gambar dan video mereka berada di sebuah premis menjual permaidani di Pusat Perniagaan Nilai 3 pada 2 Mei 2021 telah tular.


Perlu mohon Sijil Perakuan Penggambaran Filem Khas untuk penggambaran di kawasan PKP

PETALING JAYA, 6 Mei - Syarikat produksi perlu memohon Sijil Perakuan Penggambaran Filem Khas (SPP Khas) untuk melakukan aktiviti penggambaran di kawasan Perintah Kawalan Pergerakan (PKP).

Menerusi satu kenyataan, Perbadanan Kemajuan Filem Nasional (FINAS) memaklumkan, permohonan SPP Khas itu boleh dibuat di laman rasmi FINAS di www.finas.gov.my. bermula hari ini sehingga 17 Mei.

Finas turut memaklumkan, kelulusan bagi permohonan berkenaan tertakluk kepada pematuhan semua garis panduan dan prosedur operasi standard (SOP) yang ditetapkan Majlis Keselamatan Negara (MKN).

Sementara itu, bagi kawasan yang dikuatkuasakan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP), aktiviti penggambaran boleh diteruskan dengan syarat perlu mematuhi SOP penggambaran yang ditetapkan MKN.

Selain itu, perlu mematuhi semua garis panduan meliputi protokol pencegahan penyakit dan sekatan, saringan kesihatan, pembersihan dan nyah kuman premis, penjarakan fizikal dan tatacara keselamatan pekerja serta tindak balas kecemasan.


Telemovie 'Penyiasat Viral' didik masyarakat bijak guna media sosial

KUALA LUMPUR, 2 Mei - Mahu mendidik masyarakat agar bijak menggunakan media sosial selain tidak taksub dengan apa yang dipaparkan, sutradara muda, Wan Affendy Abdullah tampil dengan buah tangan terbaru, Telemovie Penyiasat Viral.

Jelas Wan Affendy, elemen cinta bukan lagi intipati utama, tetapi nilai persahabatan diangkat dalam telemovie tersebut.

Antara barisan artis yang membintangi Penyiasat Viral ialah Elizabeth Tan, Jaja Eylias dan Lia Natalia.

Terdahulu, barisan produksi itu ditemu bual dalam program Selamat Pagi Malaysia di Angkasapuri.

Telemovie Penyiasat Viral bakal disiarkan pada 8 Mei ini, pukul 10:00 malam di TV2.


Awal,Scha guna bahasa bersesuaian di media sosial

KUALA LUMPUR, 1 Mei - Golongan artis dan personaliti terkemuka perlu lebih peka terhadap perkongsian kandungan media sosial masing-masing bagi mengelak timbulnya salah faham.

Bagi pasangan selebriti terkenal, Awal Ashaari dan Scha Al Yahya, selain menjadikan medium tersebut sebagai promosi kerjaya, platform media sosial mereka juga perlu diteliti terutama dalam penggunaan bahasa bersama warganet.

Dalam perkembangan lain, mereka yang baru dilantik sebagai duta makanan segera turut menyifatkan, tugas sebagai duta memerlukan tanggungjawab yang lebih berat khususnya kepada komuniti.

Pada Februari lalu, pasangan tersebut baru sahaja dikurniakan bayi perempuan dan meluahkan perasaan syukur kepada peminat yang mendoakan kesejahteraan cahaya mata mereka.


FINAS tawar dana kepada syarikat produksi tempatan

KUALA LUMPUR, 28 April - Finas dengan kerjasama RTM menawarkan Dana PELAKSANA 3.0 Kenegaraan kepada syarikat produksi tempatan bertujuan meningkatkan penghasilan karya kandungan kreatif bertemakan kenegaraan.

Tawaran dana itu juga berupaya menjana semula ekonomi industri kreatif yang terkesan akibat COVID-19.

Finas melalui kenyataan medianya memaklumkan, dana itu ditawar kepada syarikat produksi tempatan menerbitkan karya bagi slot khas di platform stesen televisyen bertemakan kenegaraan.

Ia melibatkan kategori penerbitan drama bersiri mini lapan episod dan supertelemovie.

Selain itu Finas turut menawarkan Dana Program TV atau 'over-the-top' (OTT) dengan kerjasama Media Prima kepada syarikat produksi tempatan yang melibatkan penerbitan supertelemovie.

Permohonan bagi dua dana tersebut dibuka sehingga 25 Mei ini melalui laman sesawang Finas.


FINAS tawar dana penerbitan bertemakan kenegaraan

KUALA LUMPUR, 27 April - Perbadanan Kemajuan Filem Nasional Malaysia (Finas) dengan kerjasama Radio Televisyen Malaysia (RTM) menawarkan Dana PELAKSANA 3.0 Kenegaraan kepada syarikat produksi tempatan bertujuan meningkatkan penghasilan karya kandungan kreatif bertemakan kenegaraan.

Finas melalui kenyataan medianya memaklumkan, dana itu ditawarkan kepada syarikat produksi tempatan untuk menerbitkan karya bagi slot khas di platform stesen televisyen bertemakan kenegaraan.

Ia melibatkan kategori penerbitan Drama Bersiri Mini (lapan episod) dan Supertelemovie.

Selain itu, Finas turut menawarkan Dana Program TV atau 'over the top' (OTT) dengan kerjasama Media Prima kepada syarikat produksi tempatan yang melibatkan penerbitan Supertelemovie.

Dana itu bertujuan meningkatkan kandungan kreatif tempatan dan penonton di platform penyiar OTT serta memperbanyak pemilikan hak cipta kandungan dalam kalangan penerbit tempatan bagi penjanaan keuntungan pada masa hadapan.

Permohonan bagi dua dana tersebut telah dibuka semalam hingga 25 Mei 2021 melalui laman sesawang Finas.


Langgar SOP: Neelofa dan keluarga dikompaun RM60,000

KUALA LUMPUR, 27 April- Usahawan dan selebriti popular, Noor Neelofa Mohd Noor dikompaun RM20,000 atas dua kesalahan.Kesalahan pertama, Neelofa selaku penganjur telah gagal mematuhi arahan Ketua Pengarah Kesihatan apabila gagal memastikan wujud penjarakan fizikal 1 meter sewaktu majlis akad nikah berlangsung pada Mac lalu.Kesalahan kedua, Neelofa dikompaun kerana melanggar kebenaran untuk tujuan merentas negeri ketika Perintah Kawalan Pergerakan Bersyarat (PKPB) dikuatkuasakan.

Manakala suaminya Muhammad Haris Mohd Ismail turut dikompaun sebanyak RM10,000 kerana melanggar perintah kawalan untuk tujuan merentas negeri.Perkara itu disahkan Ketua Polis Daerah Dang Wangi, Mohamad Zainal Abdullah dalam satu kenyataan media.Bagi ketiga-tiga kesalahan tersebut, pihak berkuasa tidak memberi sebarang potongan diskaun pembayaran kompaun.Kesemua ahli keluarga Neelofa seramai 20 orang turut dikompaun sebanyak RM1,500 seorang berjumlah RM30,000 kerana gagal mematuhi Prosedur Operasi Standard (SOP) tiada penjarakan fizikal.Jumlah keseluruhan kompaun yang dikenakan terhadap Neelofa dan keluargnya sebanyak RM60,000.Neelofa dikompaun di bawah Peraturan 19 - Peraturan Pencegahan Dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat).


Tunggu, simbolik penantian lebih sedekad kemunculan semula VE

KUALA LUMPUR, 26 April - Selepas 13 tahun menyepi, kumpulan 'Voice of Euphonious' atau VE kembali mewarnai dunia seni.

VE 2021 yang diterajui Zaf dan Cham bersama dua anggota baharu, Adeep Nahar dan Luqman Hakim, baru-baru ini telah melancarkan buah tangan baharu berjudul Tunggu. Lagu 'mid-tempo' dengan elemen 'oldschool' tetapi diadun dengan cita rasa semasa itu masih mengekalkan vokal berharmoni yang menjadi 'trademark' kumpulan itu.

Menurut Zaf, Tunggu dipilih untuk judul 'single' terbaharu mereka sebagai simbolik penantian kumpulan itu yang mengambil masa lebih sedekad untuk membuat kemunculan semula.

Tunggu boleh didapati di semua pelantar penstriman digital manakala video muzik rasminya boleh ditonton di YouTube sejak 26 Mac lalu.


FINAS turun padang bantu pemantauan dana PRISMA

KUANTAN, 25 April - Perbadanan Kemajuan Filem Nasional Malaysia (FINAS) mengambil inisiatif turun padang dalam usaha membanteras birokrasi permohonan dana Pakej Rangsangan Industri Kreatif Malaysia (PRISMA).

Ia sekaligus dapat mempercepatkan tempoh permohonan dana kepada tiga minggu berbanding tiga bulan sebelum ini selain dana dapat disalurkan terus kepada penerima.

Negeri Pahang, dipilih sebagai lokasi pertama menerusi penganjuran program Komuniti@Finas (KoFi).

Menurut Menteri Komunikasi dan Multimedia, Datuk Saifuddin Abdullah, menerusi program KoFi, bakal penerima dana PRISMA akan dibimbing melalui bengkel dan pembentangan idea kepada Finas disusuli proses penilaian dan pemberian surat tawaran dana.

Beliau berkata demikian kepada pemberita selepas Majlis Penyerahan Surat Tawaran Mikro PRISMA Dana Kandungan Digital Bersempena Program Outreach Bahagian Pengurusan Produksi Finas di kuantan.  116 individu bakal menerima dana sebanyak RM5,000 hingga RM20,000 setiap seorang dengan nilai keseluruhan dana RM1.5 juta.


Telemovie "Mek Bunga" di TV2, gabungan hebat artis baharu dan lama

KUALA LUMPUR, 19 April - Bakal ditayangkan di TV2 24 April ini, Telemovie "Mek Bunga" bakal menampilkan gabungan artis baharu dan lama, antaranya Bella Astillah dan Ismar Eriza.

Antara kelainan yang dibawakan "Mek Bunga" berkisarkan tentang realiti hidup melibatkan cinta, aksi, kekeluargaan dan kerjaya.

Bagi Bella Astillah, keistimewaan telemovie ini adalah pada jalan ceritanya sendiri.

Tambah Bella, telemovie itu juga bakal menampilkan Yoe Parey dan Syahmi.

Selain menampilkan aksi Muay Thai yang asli.


'Jalinan Kasih Aidilfitri' KLASIKfm, gabungan artis lama dan baharu

PETALING JAYA, 19 April - Menggabungkan artis lama dan baharu, itu konsep program khas Aidilfitri stesen Radio KlasikFM.

Bertemakan 'Jalinan Kasih' KlasikFM berkolaborasi dengan Hotel Espira Sri Petaling, mempersembahkan lagu raya malar segar dan juga moden, yang turut dinyanyikan Juara bintang klasik nasional.

Penerbitnya, Hamidah Aris berkata, rancangan yang bakal bersiaran pada raya kedua dan ketiga, menampilkan artis popular seperti Wani Hasrita dan Tajul, serta artis popular tahun 80-an, Aman Shah.

Hamidah ditemui pada Program Jalinan Kasih Aidilfitri dan Majlis Berbuka Puasa Bersama Anak Yatim di Petaling Jaya.

20 anak yatim dari Rumah Cahaya kasih Bestari, Subang diraikan pada majlis ini.


Program khas Ramadan di TV1 dan TV2

KUALA LUMPUR, 16 April - Bersempena bulan Ramadan Al-Mubarak, Radio Televisyen Malaysia (RTM) menerusi saluran TV1 dan TV2 menyajikan pelbagai program menarik buat tatapan para penontonnya.

Bertemakan 'Sucinya Ramadan', pelbagai program baharu turut diperkenalkan selain rancangan berkonsepkan kerohanian dan keagamaan yang menjadi program tetap setiap tahun.

Menurut Pengurus Saluran TV1, Mohammad Yusari Ameer Mohd Yusof, sebanyak 26 program khas Ramadan akan disiarkan melibatkan 370 jam waktu siaran.

Antara program menarik TV1 adalah Borak Dulu #Baru Buka, Senduk Kuali Kak Lina Pom Pom, Salam Pagi, drama 'Makcik Bawang' selain program tunjang RTM, Syahadah.

Sementara itu, program-program di saluran TV2 pula tertumpu kepada genre drama, majalah dan hiburan dengan peruntukan 114 jam waktu siaran bagi program khas Ramadan.

Antara program menarik di TV2 adalah drama Di Hujung Ranting, Calon Menantu Tuan Rumah, rancangan memasak 'Sudip Pusing Dunia' serta tayangan filem-filem aksi dan komedi luar negara.


Pelakon veteran, Abu Bakar Omar meninggal dunia

ALOR SETAR, 16 April- Pelakon veteran, Abu Bakar Omar menghembuskan nafas terakhir di Kedah Medical Centre pada pukul 9:04 pagi tadi.Allahyarham yang berusia 72 tahun dipercayai meninggal dunia akibat masalah jantung.

Menurut anaknya, Zainuddin Abu Bakar, baru-baru ini Allahyarham sering mengadu kepenatan sebelum menghembuskan nafas terakhir hari ini.Jenazah akan dimandikan dan dikafankan di Kampung Bukit Nyamuk Kuala Nerang dan akan dikebumikan di Tanah Perkuburan Islam Akar Peluru Jalan Pegawai Alor Setar, Kedah selepas solat Asar.


Syahadah angkat tema 'Refleksi Kalimah' musim ini

KUALA LUMPUR, 14 April - Refleksi Kalimah diangkat tema rancangan Syahadah musim ke-15 dokumentari khas Ramadan terbitan Unit Majalah dan Dokumentari (UMD RTM) tahun ini.

Penolong Pengarah UMD, Azura Mohamed Yusof memberitahu, kali ini suntikan tadabbur Al-Quran dimasukkan sebagai elemen baharu di samping memaparkan lokasi-lokasi menarik dalam dan luar negara.

Jelasnya, pengisian tadabbur Al-Quran itu dikendalikan penceramah terkenal Datuk Dr Mohd Izhar Arif.

Beliau ditemui selepas menjadi tetamu Rancangan Selamat Pagi Malaysia di Angkasapuri.

Syahadah merupakan rancangan tunggak terbitan UMD yang bersiaran setiap hari pada pukul 6:00 petang sepanjang Ramadan.

Musim kali ini yang menyiarkan 31 episod turut menawarkan hadiah menarik kepada pemenang kuiz mingguan dan terkumpul.


Pelakon drama, Noryati Taib meninggal dunia

JOHOR BAHRU, 7 April - Pelakon drama, Allahyarham Noryati Taib yang meninggal dunia 1.45 pagi hari ini selamat dikebumikan di Tanah Perkuburan Islam Kebun Teh, Johor Bahru, kira-kira 11.30 pagi tadi.

Jenazah Allahyarham, 63 tahun dimandi dan disembahyangkan di Masjid Al-Ittihad, Taman Air Biru.

Anak ketiga Allahyarham, Faizul Hafiz Hashim, 36 tahun berkata Allahyarham mengadu tidak sedap badan kira-kira 12 tengah malam tadi.  Allahyarham menghembuskan nafas terakhir di sisi suami, Hashim Mohd Yusoff, 65 tahun dan anak bongsu, Ezzahani Hashim, 31 tahun.  Allahyarham yang terkenal dengan panggilan ‘Makcik Petir’ pernah berlakon dalam pelbagai drama, antaranya Sindarela, SyurgaMu Ramadan dan Tari Tirana.  Pada September 2017, Allahyarham menghidap kencing manis hingga sebelah kakinya terpaksa dipotong di Hospital Sultan Ismail.


Alhamdulillah, tampilkan semula kumpulan Elite

KUALA LUMPUR, 4 April - Anggota kumpulan wanita, Elite akan tampil dengan 'single' terbaharu.

Pernah mencetuskan fenomena tersendiri dalam industri hiburan tanah air 25 tahun lalu, kini kumpulan Elite kembali.

Setelah ura-ura penggabungan seringkali tertunda kerana komitmen masing-masing, akhirnya 2021 menyatukan mereka melalui single terbaharu bercorak kerohanian berjudul Alhamdulillah.

Lebih menarik, Alhamdulillah muncul dikala umat Islam bakal menyambut Ramadan seminggu sahaja lagi.

Single Alhamdulillah ciptaan Noura dan Rayyan Rayhan itu diterbitkan oleh Imaan Music iaitu label Islamik di bawah KRU Music dan bakal dilancarkan di semua platform digital pada 19 April depan.


RTM teruskan pengisian menarik sempena ulang tahun ke-75

KUALA LUMPUR, 4 April - Sambutan ulang tahun RTM Ke-75 diteruskan dengan pelbagai acara menarik.

Di Johor, "Konsert Rock Sampai Bila-Bila" anjuran Johorfm malam tadi berlangsung meriah dan mematuhi prosedur operasi standard (SOP) ditetapkan Kerajaan.

Konsert selama dua jam itu yang turut disiarkan menerusi facebook Johorfm diadakan di Auditorium Permata Sari, Kompleks Penerangan dan Penyiaran Sultan Iskandar, Johor Bahru.

Konsert yang diiringi Kombo Johorfm dimulakan dengan persembahan daripada Ayai Ilusi menerusi lagu Hakikat Sebuah Cinta.  Ia disusuli penyanyi-penyanyi lain seperti Rahmad Mega, Ali Terrarossa, Royce Saa’yan dan Bandi Amuk.  Bagi mengelak penularan COVID-19 konsert dilaksanakan tanpa kehadiran penonton.

Tidak ketinggalan Selangorfm juga turut mengadakan mini Showcase Evolusi di Universiti Teknologi Mara (UiTM) Shah Alam sempena sambutan ulang tahun RTM ke-75, semalam.

Ia dibawakan secara langsung menerusi Radio dan laman Facebook Selangorfm.

Showcase tersebut diserikan dengan persembahan artis popular tanah air antaranya Lan Solo, Fauziah Latiff, Apak Harry, Iman Troye dan Azarra Band.

Artis tanah air yang terlibat turut berharap RTM terus unggul sebagai medium penyalur maklumat dan hiburan kepada masyarakat.

Turut memeriahkan mini showcase, Pengarah Penyiaran Selangor, Syazariah Majidi dan wakil UiTM, Mahathir Ahmad.


Dimensi baharu KRU Music

KUALA LUMPUR, 31 Mac - Bagi membuka ruang lebih luas kepada artis baharu untuk diketengahkan ke pasaran antarabangsa, KRU Music menjalin kerjasama strategik dengan Warner Music Malaysia.

Fokus utama KRU MUSIC kini kepada genre ‘dance’, hip hop dan pop.

Pada sidang media pengumuman kerjasama itu, KRU Music turut memperkenalkan barisan artis baharu di bawah naungannya iaitu Dian Hashim, Fai Ramli, DJ Fateh dan Timur.


Peluang Kedua, bukan penamat buat Nabila Razali

KUALA LUMPUR, 29 Mac - Berikutan insiden 'menyanyi sumbang' ketika menyampaikan lagu Peluang Kedua dalam sebuah pertandingan, Nabila Razali menjadi sasaran pengkritik termasuk sebahagian penggiat seni.

Situasi itu ternyata tidak mematahkan semangatnya malah beliau mahu menghasilkan karya terbaharu dalam jangkamasa terdekat.

Mengakui semakin sibuk bergelar usahawan, Nabila kini mahu melangkah kehadapan dengan mengabaikan sebarang kata-kata negatif.

Menurutnya, perkara itu bukan titik noktah untuknya berhenti menyanyi.

Nabila turut berpesan kepada rakan selebriti supaya memberi semangat dan tidak menjatuhkan antara satu sama lain memandangkan mereka sama-sama mencari rezeki dalam industri ini.

Nabila mengulas demikian semasa pelancaran produk kek lapis terbaharunya hasil kolaborasi bersama Big Mouth baru-baru ini.


Karya terakhir Allahyarham Nurhalim Ismail diabadikan dalam Selumbar

KUALA LUMPUR, 29 Mac - Pengarah terkenal, Allahyarham Nurhalim Ismail, yang meninggal dunia tahun lalu akibat kanser paru-paru sempat menulis karya terakhirnya yang bakal ditayangkan di saluran RTM.

Beliau mengarang naskah berjudul Selumbar itu, sempat menggariskan pengarah dan pelakon yang bakal membintangi telefilem berkenaan.

Menurut pengarah telefilem tersebut, Ahmad Hashim, Allahyarham Nurhalim yang juga pemilik Nur TV Productions, mengamanahkan kepada beliau untuk meneruskan pembikinan Selumbar.

Katanya kepada BDIVA, naskah ini mengandungi konflik kekeluargaan yang menolak hukum pembahagian harta disebabkan perasaan tamak.

Telefilem ini turut memberi pengajaran mengenai isu wasiat dan kepentingan dalam pembahagian harta secara adil.

Selumbar, bakal menemui penonton April depan, dibintangi pelakon Pekin Ibrahim, Ezzaty Abdullah, Zaidi Omar dan Khaty Azian.


Sayap-Sayap Wings bawa peminat dan Wings terbang bersama

KUALA LUMPUR, 28 Mac - Siapalah artis tanpa peminat.

Sejak beberapa tahun kebelakangan ini, kelab peminat artis dilihat semakin aktif menganjurkan pelbagai aktiviti, sekaligus mengeratkan silatulrahim dan menambah keahlian.

Tidak terkecuali, kelab peminat rasmi kumpulan rock Wings, dikenali Sayap-Sayap Wings yang mahu menjadikan pelbagai aktiviti acara tetap setiap tahun untuk menyokong idola mereka.

Setakat ini Sayap-Sayap Wings mempunyai lebih 1,000 ahli termasuk dari Indonesia, Singapura dan Brunei.


SENIMAN perjuang survival anak seni ketika pandemik COVID-19

KUALA LUMPUR, 25 Mac - Pelbagai usaha dilakukan Persatuan Seniman Malaysia (SENIMAN) bagi membantu ahli yang menerima impak pandemik COVID-19 selain bergantung kepada sumbangan individu dan pihak lain yang prihatin dengan nasib penggiat seni.

Sehubungan itu, persatuan tersebut meneruskan projek amal dengan menyasar 100 anak seni menjadi perantis pertama program Survival Pandemik Anak Seni.

Presiden SENIMAN, Zed Zaidi, berkata program itu bertujuan membantu anak seni yang terjejas mencari rezeki melalui perniagaan.

Keprihatinan SENIMAN, turut mendapat maklum balas positif ahli antaranya pelakon, Nor Albaniah dan Ako Mustapha.

Selain program Survival Pandemik Anak Seni, SENIMAN turut melaksanakan program Raga Keperluan Dapur Seniman Yadululya dan program Ziarah Prihatin SENIMAN dalam tempoh pelaksanaan Perintah Kawalan Pergerakan (PKP).


'Kopstar Got Milk Charity Virtual Run 2021' medan artis dan peminat bersatu hati

KUALA LUMPUR, 22 Mac - 10 barisan selebriti popular bakal sertai 'Kopstar Got Milk Charity Virtual Run 2021' anjuran Koperasi Industri Muzik Malaysia Berhad (KOPSTAR) bagi mengumpul dana kira-kira RM50,000.

Wang tersebut bakal disalurkan kepada penduduk yang memerlukan di Semporna, Sabah menerusi kerjasama Yayasan Maghfirah. Program KOPSTAR 2021 ini bakal disertai Ella, Ernie Zakri, Khai Bahar, Kasih Lia Bishara, Liza Hanim, Makdiva Kopstar, Naqiu, Noh Salleh, Siti Nordiana dan Syamel.

Bagi mengadaptasi kepada norma baharu, aktiviti larian maya sejauh lima kilometer akan dijadikan alternatif dengan pendaftaran dilakukan menerusi 'link' yang terdapat di laman sosial artis-artis berkenaan.

Program diadakan sebagai satu tanggungjawab sosial untuk membantu golongan susah, tertumpu kepada kanak-kanak yang kurang mendapat zat makanan.

Mereka ditemui dalam majlis perasmian dan pelancaran program itu di MaTiC, Jalan Ampang.


Siti Nurhaliza 'hadiahkan' Anakanda sebelum berehat panjang

KUALA LUMPUR, 21 Mac - Sejak bertapak dalam industri seni pada tahun 1995 dan seterusnya bergelar penyanyi nombor satu negara, belum pernah figura berjiwa besar ini meninggalkan peminatnya dengan tangan kosong.

Meski sedang menghitung hari untuk melahirkan anak kedua, Datuk Seri Siti Nurhaliza tampil dengan album terbaharu yang menghimpunkan lagu-lagu klasik kanak-kanak sebagai buah tangan sebelum beliau berehat panjang.

Istimewanya, beliau bakal menyanyikan semula lagu-lagu klasik kanak-kanak yang pernah didengarinya ketika zaman kanak-kanaknya dahulu.

Album terbitan syarikat rakaman, Univeral Music ini memuatkan enam lagu lama dan sebuah lagu baharu yang dicipta khas untuk anak kedua beliau yang bakal lahir bulan depan, berjudul Anakanda.

Dalam perkembangan lain, beliau baharu sahaja melancarkan produk minuman jeli berkhasiat untuk kanak-kanak yang menampilkan cahaya mata sulungnya, Siti Aafiyah sebagai duta.

Tokti turut lega apabila berjaya memenuhi beberapa komitmen dan tanggungjawab sebelum bersalin pada April depan.


Artis dan selebriti perlu kongsi perkembangan kerjaya bukan jaja cerita peribadi

KUALA LUMPUR, 21 Mac - Golongan artis dan selebriti digalakkan berkongsi perkembangan kerjaya di media sosial berbanding cerita peribadi mereka.

Ia bagi mengelakkan hal peribadi mereka menjadi tumpuan malah disalah erti oleh para peminat.

Bagi penyanyi rap terkenal, Joe Flizzow, penggunaan medium berkenaan boleh memberi manfaat namun juga boleh memberi kesan negatif sekiranya tidak digunakan dengan etika yang betul.

Namun, bagi Joe, untuk berjaya, golongan artis dan selebriti tidak semestinya wajib aktif dalam penggunaan media sosial.

Joe ditemui BDIVA selepas membuat rakaman program Konsert Minggu Ini yang akan ditayangkan di TV2 pada Sabtu ini.


Cabaran berat hasilkan Capa Rengat Gulai Rawo

KUALA LUMPUR, 19 Mac - Naskah telefilem, Capa Rengat Gulai Rawo membuahkan hasil membanggakan hasil gabungan dua cerpen.

Malah karya yang mengangkat tema kasih sayang dan kekeluargaan itu mendapat pujian penulis, Baharudin Kahar.

Bagi pengarahnya, Wan Afzam Wan Daud, proses menghasilkan telefilem tersebut adalah satu cabaran berat.

Bagi pelakon komedi terkenal Dewa Sapri Ibrahim, telefilem itu memberi pengalaman baharu buatnya atas watak yang dibawa.

Capa Rengat Gulai Rawo akan ditayangkan esok pada pukul 9.00 malam di TV1.


Tak Sempurna, Nuha Bahrin sedia curi hati peminat

KUALA LUMPUR, 17 Mac - Menjadikan penyanyi antarabangsa, Yuna sebagai idolanya membuatkan pendatang baharu, Nuha Bahrin kelihatan sudah bersedia sepenuhnya untuk berada dalam industri muzik.

Kali ini, Nuha tampil dengan single pertamanya, Tak Sempurna hasil ciptaan penuh komposer serba boleh, Ezra Kong.

Menurut Nuha, pengalaman berkerjasama dengan Ezra sedikit sebanyak membantu dirinya mempercepat proses rakaman lagu Tak Sempurna.

Nuha yang sedang mengikuti pengajian dalam bidang pemasaran di sebuah universiti tempatan turut memasang cita-cita tinggi dalam bidang muzik pada masa akan datang.

Single dan muzik video Tak Sempurna boleh didengar di semua platform muzik digital dan di saluran Youtube BeeGood Music.


Industri kreatif bersih dari kluster COVID-19

PUTRAJAYA, 20 Mac - Sehingga kini, industri kreatif tidak termasuk dalam sektor utama berlakunya kluster-kluster besar membabitkan penularan COVID-19 di negara ini.

Menurut Menteri Komunikasi dan Multimedia, Datuk Saifuddin Abdullah, setelah lebih setahun berhadapan pandemik itu, pihaknya mempunyai maklumat semakin lengkap serta menggunakan data dan sains dalam membuat sebarang keputusan.

Beliau berkata demikian, selepas membuat tinjauan pematuhan Prosedur Operasi Standard (SOP) pawagam di ibu negara.

Jelasnya lagi, kementerian akan memastikan pemantauan berterusan dilaksana dari semasa ke semasa.


Jadi 'buskers' tidak jatuhkan martabat artis legenda

KUALA LUMPUR, 10 Mac - Terkilan dan kecewa.

Reaksi, pelantun lagu Diari Mimpi dan Kau Ratnaku, Roy selepas dikatakan menjatuhkan imej serta martabat penyanyi legenda lain dengan memilih menjadi penyanyi jalanan.

Beliau kini aktif mengadakan persembahan di pusat membeli-belah di ibu negara, berbuat demikian kerana mahu menyumbang kepada masyarakat juga demi kelangsungan hidup.

Mengimbau era kegemilangannya, Roy merupakan antara penyanyi hebat tanah air yang sering dijemput ke istana, majlis-majlis besar kerajaan dan terkenal kerana dendangan lagu-lagu patriotik.

Memperjuangkan nasibnya sebagai penyanyi 'buskers', Roy terkilan dikatakan merendahkan imej penyanyi seangkatan.

Beliau sebelum ini bekerja sebagai pensyarah sambilan dan penulis buku di Universiti Kebangsaan Malaysia (UKM) namun kontraknya telah tamat dan tidak diperbaharui.

Ini membuatkan penyanyi ini tidak mempunyai pilihan lain selain menghiburkan penonton di jalanan sambil meneruskan penulisan buku mengenai 'buskers'.

Beliau juga mengakui telah aktif dalam dunia 'busking' sekitar empat tahun lepas.


Mantan Isterimu, taruhan terbaharu Haiza untuk curi hati peminat

KUALA LUMPUR, 9 Mac - Mantan Isterimu, pelik bunyinya tetapi itu judul lagu terbaharu penyanyi irama dangdut, Haiza.

Lagu itu mengenai pergolakan rumah tangga dan orang ketiga yang dituduh menjadi punca serta dipandang serong oleh masyarakat.

Lagu berjudul Mantan Isterimu, ciptaan Ajai dan lirik oleh Iman Imran.

Bagi Haiza, ia membawa kisah yang sangat berbeza berbanding lagu-lagunya sebelum ini.

Haiza atau nama sebenarnya Rohaizah Nordin berharap lagu Mantan Isterimu, diterima peminat meskipun ada stesen radio yang tidak memutarkan lagu itu kerana beliau juruhebah di sebuah stesen radio swasta.


Penangan Ciao, bukti Joe Flizzow terus mendaki persada antarabangsa

KUALA LUMPUR, 8 Mac - Video muzik Ciao, hasil kerjasama komposer dan penyanyi dari tiga negara, Malaysia, Korea Selatan dan Singapura kini jadi bualan peminat.

Ciao, nyanyian Joe Flizzow bersama MK K-Clique dan bintang terkenal Korea, Jay Park meraih hampir empat juta tontonan di Youtube sejak Januari lalu.

Dalam temu bual dengan BDIVA, Joe Flizzow amat berpuas hati dengan video muzik Ciao yang beliau anggap terbaik.

Dalam pada itu, Joe Flizzow sempat mengulas mengenai penggunaan bahasa Indonesia dalam beberapa lagunya.

Ia sebenarnya sebagai dedikasi terhadap persahabatan bersama rakan artis di sana.

Joe Flizzow ditemui selepas membuat rakaman program Konsert Minggu Ini yang akan ditayangkan di TV2 pada Ahad depan.


Jiwa usahawan Khai Bahar terserlah

KUALA LUMPUR, 6 Mac - Hasrat Khai Bahar untuk menceburi bidang perniagaan menerusi jenama sendiri, akhirnya terlaksana.

Memilih produk pelangsing badan, 'KSLIMZ', Khai Bahar boleh berbangga kerana menggunakan wang sendiri sebagai modal.

Jelas Khai, perancangan untuk memulakan perniagaan dibuat setahun lalu.

Malah beliau sendiri turut mendalami ilmu berniaga daripada beberapa rakan artis yang berjaya dalam perniagaan.

Berkongsi perkembangan terbaharu kerjaya seninya, Khai berkata, dia dalam proses mengumpul bahan untuk menghasilkan album mini berkonsepkan ketuhanan sempena Ramadan.


Pelawak veteran terkemuka, Datuk Jamali Shadat meninggal dunia

KLANG, 3 Februari - Pelawak veteran terkemuka, Datuk Jamali Shadat telah menghembuskan nafas terakhir kira-kira pukul 8.15 pagi tadi di kediaman anaknya di Klang.

Perkara tersebut disahkan oleh anak lelaki beliau, Fauzi menerusi Whatsapp.

Jelas Fauzi, keadaan bapanya sebelum ini sedikit uzur apabila tidak mampu berjalan dan kurang selera makan sebelum meninggal dunia.

Beliau juga memaklumkan jenazah akan dikebumikan di Pulau Indah, Pelabuhan Klang selepas Zohor.

Semoga roh Allahyarham Datuk Jamali Shadat dicucuri rahmat dan ditempatkan dalam kalangan orang-orang yang beriman.


Bekas wartawan hiburan dan penulis lirik, Rudy Imran meninggal dunia

KUALA LUMPUR, 31 Mac - Penulis lirik dan juga bekas wartawan hiburan, Rudy Imran Shamsuddin disahkan meninggal dunia pagi tadi di kediaman keluarganya di Semenyih, Selangor.Allahyarham yang berusia 47 tahun meninggal dunia akibat penyakit kanser usus yang dihidapinya sejak beberapa tahun lalu.Difahamkan Allahyarham Rudy baru saja dibenarkan keluar dari Pusat Perubatan Universiti Malaya (PPUM) pada Isnin lalu selepas menerima rawatan lanjutan kanser.Antara karya yang memasyhurkan nama Allahyarham ialah lirik lagu Lelaki Teragung nyanyian Dayang Nurfaizah.

(Allahyarham Rudy Imran Shamsuddin bersama Dayang Nurfaizah ketika lagu Lelaki Teragung dinobatkan sebagai juara AJL31 pada tahun 2017)

Rudy yang merupakan bekas wartawan hiburan itu memulakan karier penulisan di beberapa majalah dan akhbar Melayu termasuk VariaPop, akhbar Watan, majalah Hai (Utusan Karya) dan terakhir di akhbar Harian Metro.Selepas menyambung pengajian peringkat peringkat ijazah di UiTM dan Universiti Sains Malaysia (sarjana), arwah sebenarnya dalam proses melengkapkan pengajian Doktor Falsafah (PhD), namun tidak kesampaian.Selain kerja hakiki sebagai wartawan hiburan, Rudy yang berjinak-jinak dalam dunia penulisan lirik dan skrip drama mencapai kejayaan terbesar apabila lagu Lelaki Teragung dinobatkan sebagai juara Anugerah Juara Lagu Ke-31 (AJL31) pada tahun 2017.


EASTS 2023 merealisasikan bandar mesra pengangkutan

(Antara peserta persidangan Antarabangsa Eastern Asia Society for Transportation Studies (EASTS 2023) ke-15/Foto Penganjur)

Baru-baru ini, Bandaraya Shah Alam dibanjiri lebih 750 penggiat bidang pengangkutan dari 35 buah negara (Jepun, Taiwan, Filipina, Korea Selatan, China, Thailand, Singapura, Indonesia, Thailand, Vietnam, Laos, Cambodia, Myanmar, India, Bangladesh, Sri Lanka, Pakistan, Nepal, Mongolia, Iran, Jordan, Australia, New Zealand, Austria, Jerman, Sudan, Amerika Syarikat, Sweden, United Kingdom, Perancis, Brazil, Tanzania, Nigeria, Ethiopia, Afghanistan) termasuk lebih 100 peserta dari Malaysia.

Mereka bersama-sama bertekad mencari penyelesaian kepada masalah pengangkutan semasa dan memastikan sistem pengangkutan terus berkesan pada masa hadapan demi membantu mencapai sasaran Pembangunan Lestari (SDG).

Ke arah itu, Pertubuhan Bukan Kerajaan, Persatuan Sains Pengangkutan Malaysia atau Transportation Science Society of Malaysia (TSSM) menganjurkan Persidangan Antarabangsa Eastern Asia Society for Transportation Studies (EASTS 2023) ke-15.

Buat kali pertama, EASTS 2023 telah dianjurkan di Malaysia; acara dwitahunan yang pernah dianjurkan di beberapa negara.

Bertempat di MBSA Convention Centre dari 4 hingga 7 September 2023; Majlis Bandaraya Shah Alam (MBSA) mengambil peranan sebagai hos bersama, dan disokong Kementerian Pengangkutan Malaysia, Jabatan Kerja Raya, Malaysia Convention & Exhibition Bureau (MyCEB) dan selain Malaysian Institute of Road Safety (MIROS).

Acara itu turut mendapat sokongan beberapa universiti tempatan termasuk Universiti Malaya, Universiti Teknologi MARA, Universiti Islam Antarabangsa Malaysia, Universiti Tunku Abdul Rahman, Universiti Utara Malaysia Universiti Pertahanan Nasional Malaysia dan Universiti Sains Malaysia selain Malaysia Airlines dan Firefly sebagai rakan penerbangan rasmi.

Menariknya, seramai 24 orang ahli akademik wanita daripada 32 orang jawatankuasa induk menjadi tulang belakang persidangan yang dipengerusikan oleh Prof. Madya Dr.-Ing Masria Mustafa, Pensyarah Pengajian Kejuruteraan Awam, Kolej Kejuruteraan UiTM.

(Majlis Perasmian EASTS ke-15 di Shah Alam pada 4 September 2023/Foto Penganjur)

Acara itu turut memecah rekod penganjuran persidangan EASTS daripada segi jumlah peserta, lebih 750 peserta berbanding 671 semasa EASTS ke-12 di Vietnam. Bilangan kertas kerja, 574 berbanding 535 kertas kerja di EASTS ke -8 di Surabaya.

Tahun ini juga menyaksikan acara itu dipengerusikan oleh wanita sejak kali pertama dianjurkan pada tahun 1995 bawah payung Eastern Asia Society for Transportation Studies (EASTS) yang ditubuhkan pada November 1994 dan berpangkalan di Jepun.

Terdapat 574 kertas lisan dan poster telah dibentangkan, melibatkan 104 sesi pembentangan oral dan poster.

Persidangan EASTS 2023 yang mengangkat tema Ke Arah Mobiliti Mampan, Pintar dan Berdaya atau Towards Sustainable, Smart and Resilient Mobility telah dirasmikan oleh Timbalan Menteri Pengangkutan Datuk Hasbi Habibollah.

Pada majlis itu menyaksikan lebih sepuluh individu menerima anugerah khas daripada beberapa agensi termasuk Japan International Transport and Tourism Institute (JTTRI), Overseas Coastal Area Development Institute of Japan (OCDI), Takeuchi Yoshio Special Award, Korean Transport Institute (KOTI) Special Award for Mobility Transformation dan Yasoshima Yoshinosuke Prize.

Pemberi ucaptama, Professor Dato' Dr. Ahmad Farhan Mohd Sadullah dari USM telah mencabar penggiat pengangkutan yang hadir supaya memastikan usaha penyelidikan mereka tidak hanya tamat dengan penerbitan dan pembentangan kertas kerja sahaja.

Beliau mahu hasil penyelidikan itu diterjemahkan kepada hasil berimpak tinggi seperti polisi baharu sekali gus membawa perubahan kepada dasar dan keputusan, penyelesaian baharu (terutamanya kepada masalah lama yang tegar), pengetahuan baharu, motivasi baharu, “enabler” baharu, terutamanya yang berteraskan teknologi untuk membantu sistem pengangkutan supaya lebih efisien dan selamat.

Semoga persidangan EASTS 2023 ini dapat memberi motivasi kepada semua penggiat bidang pengangkutan juga pihak industri untuk memberi impak yang diperlukan oleh negara peserta, juga untuk kesejahteraan tamadun manusia pada masa kini dan akan datang.

OlehProf. Madya Dr. -Ing Masria MustafaPengajian Kejuruteraan Awam, Kolej Kejuruteraan UiTM

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Program beras putih tempatan atasi isu bekalan

Demi sesuap nasi. Ungkapan ini sering dikaitkan dengan usaha mencari rezeki.

Ia membayangkan kesediaan seseorang melalui jerih perih yang melelahkan semata-mata untuk meneruskan kehidupan. Dalam konteks ini, nasi dijadikan simbolik kepada penyambung nyawa.

Orang sanggup berbuat apa sahaja untuk mendapatkannya. Ini bukan kias makrifat, sekadar pembuka bicara.

Pada realitinya, nasi adalah makanan ruji orang kita. Selagi bernama orang Malaysia, hari seakan tidak lengkap selagi tidak menjamah nasi. Tak kiralah nasi lemak, nasi campur, nasi kandar, nasi ayam, nasi dagang atau kerabu.

Pengecualian mungkin bagi mereka yang berhadapan masalah kesihatan atau yang sedang bergelut menurunkan berat badan. Namun perjuangan mereka menahan diri daripada menjamah nasi itu benar.

Sejak kebelakangan ini, kita dikejutkan dengan pelbagai video dan gambar yang ditularkan, kononnya harga beras tempatan melambung tinggi.

Antaranya menunjukkan kenaikan ketara harga daripada RM27.20 bagi kampit 10 kilogram tahun lepas, kepada RM39.00 tahun ini.

Dakwaan seumpama ini sangat berbahaya dan boleh mengundang keresahan orang ramai. Entah apalah niat individu yang menularkannya. Mungkin beliau keliru.

Gambar beras yang dipaparkan sebenarnya bukan beras tempatan, tetapi beras import yang harganya tidak dikawal.

Harga kawalan beras Super Spesial Tempatan (SST) masih kekal hingga hari ini. RM2.60 sekilogram, RM13.00 bagi kampit 5 kilogram dan RM26.00 kampit 10 kilogram.

Bagi mengelak kekeliruan ini berulang, ada baiknya kita sebagai pengguna mengambil tahu tentang kod warna yang digunakan pada bungkusan beras.

Untuk beras putih tempatan, kodnya berwarna ungu tanpa mengira jenama.

Warna ini terletak pada bulatan yang tertera perkataan Super Special Tempatan 5 peratus. Di sini, isu sebenar ialah kekurangan bekalan beras tempatan di beberapa lokasi. Di lokasi lain, bekalan masih ada.

Berdasarkan tinjauan pihak berkuasa, bekalan sebenarnya mencukupi jika tiada perubahan berlaku kepada pola tingkah laku pengguna.

Seperti yang diketahui ramai, beras tempatan menampung 70 peratus keperluan domestik, manakala selebihnya 30 peratus beras import.

Beras tempatan bagaimanapun didapati cepat habis disebabkan kecenderungan pengguna beras import, beralih kepada beras tempatan.

Mereka beralih kepada beras tempatan untuk menjimatkan perbelanjaan.

Peralihan ini bertambah jelas bulan ini setelah penyelarasan harga beras import dilaksanakan berikutan peningkatan kos.

Peningkatan itu antara lain disebabkan tindakan pengeksport beras terbesar dunia, India menghentikan eksport "beras putih bukan basmati".

Keputusan itu dibuat selepas harga beras runcit meningkat 11.5 peratus, selain berlaku hujan monsun lebat menyebabkan kerosakan besar-besaran pada tanaman.

Dasar eksport terpaksa dipinda bagi memastikan bekalan mencukupi di pasaran India dan untuk meredakan kenaikan harga di pasaran domestik.

Ya, pengeksport terbesar dunia juga mengalami kenaikan harga beras di pasaran domestik.

Myanmar pula menyekat eksport beras selama 45 hari bermula hujung bulan lepas, juga untuk mengawal kenaikan harga domestik.

Di Thailand dan Vietnam, harga beras melonjak ke paras tertinggi masing-masing dalam tempoh 10 dan 11 tahun.

Seperti negara-negara pengeluar beras yang lain, dua anggota ASEAN ini turut menghadapi masalah bekalan kerana hasil tanaman merosot akibat kesan cuaca kering, El Nino.

Di sini jelas, masalah bekalan beras telah menjadi isu global. Negara-negara pengeksport menghadapi masalah serupa. Hasil tuaian yang merosot dan peningkatan harga domestik beras tempatan.

Di Malaysia, harga beras tempatan tidak dinaikkan. Jika ada peniaga yang menaikkan harga, lekas-lekaslah buat aduan sebelum dinormalisasikan peniaga lain.

Setakat ini, isu yang kita hadapi ialah kekurangan bekalan. Bagi mengatasinya, Kementerian Pertanian dan Keterjaminan Makanan sudah pun mengambil langkah proaktif.

Hari ini, bermulalah fasa pertama Program Beras Putih Tempatan yang bertujuan meningkatkan 20 peratus bekalan.

Sasarannya menambah kira-kira 27 juta kampit 10 klogram beras SST setahun. Fasa kedua bermula minggu depan,15 September. Semoga program ini dapat meredakan kegusaran pihak yang gusar.

Sekali lagi ditegaskan, isu yang dihadapi isu bekalan yang disebabkan peralihan pola tingkah laku pengguna beras import.

Bukan isu kenaikan harga beras tempatan. Bekalan dijangka kembali pulih di seluruh negara dalam tempoh sebulan. Termasuk di selatan tanah air.

Ulasan berita ini disediakan oleh Bakhtiar Effendy Mohd Dom, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pahitkah ‘Madu’ bila berpoligami?

Baru-baru ini, negara dikecohkan dengan kisah perkahwinan pempengaruh dan usahawan muda, Mohammad Khaliltizam Yusri atau Kal yang lebih dikenali di laman media sosial dengan nama ‘Abang Tesla’.

Nama Abang Tesla menjadi hangat apabila beliau memuat naik video di TikTok sedang memujuk isteri pertamanya tiga jam sebelum majlis pernikahan kedua berlangsung. Video berkenaan memaparkan Abang Tesla memujuk isterinya, Nurmajdina Jamari selepas menunaikan solat Subuh berjamaah.

Usai pernikahan dengan isteri kedua, personaliti media sosial berkenaan memuat naik lagi sebuah video apabila beliau memetik kata-kata ustaz bahawa isteri pertama untuk dihargai, isteri kedua untuk dicintai.

Lebih mengejutkan, Abang Tesla mengeluarkan kenyataan berkenaan di hadapan isteri pertamanya.

Meskipun mendapat restu daripada isteri pertama dan keluarga kedua-dua pihak sebelum mendirikan perkahwinan kali kedua bersama madunya, tindakan Abang Tesla berterusan dikecam netizen, pempengaruh media sosial lain, bahkan juga oleh golongan selebriti dan agamawan.

Isu poligami sering dijadikan polemik dalam masyarakat sehingga ia menimbulkan ketegangan.

Malah, bagi mereka yang bukan beragama Islam dan kurang mengetahui hukum poligami, pastinya mereka akan berfikiran negatif dan mempunyai persepsi yang buruk terhadap agama Islam kerana menyangka hanya agama ini membenarkan penganutnya mengahwini lebih daripada seorang isteri.

Poligami atau lebih dikenali sebagai poligini dalam kajian antropologi adalah amalan seorang suami yang mempunyai lebih daripada seorang isteri.

Sejak dahulu lagi, masyarakat dunia sudah mengamalkan hidup berpoligami terutama orang- orang ternama seperti raja dan ketua kabilah.

Di Rom, Parsi, Mesir, malah apa sahaja empayar sekalipun pernah merekodkan bahawa berlakunya poligami.

Namun, pernikahan mereka tidak teratur dan para lelaki tidak memiliki had untuk jumlah isteri mereka. Lebih menyedihkan, tiada undang- undang yang boleh dijadikan rujukan untuk membela hak keadilan wanita selain mereka berterusan menjadi mangsa nafsu para lelaki pada zaman itu.

Sesungguhnya apabila diturunkan kitab suci Al-Quran kepada Nabi Muhammad S.A.W. sekitar 1,440 tahun lalu, ia bukanlah kitab yang memperkenalkan atau menggalakkan umat Islam untuk mempunyai lebih daripada seorang isteri kerana jauh sebelum itu manusia telah pun mengamalkan poligami.

Hakikatnya, Allah berfirman dalam Surah An- Nisa, ayat 3 yang bermaksud, “Dan jika kamu khuatir tidak akan mampu berlaku adil terhadap (hak- hak) perempuan yatim (ketika kamu menikahinya), maka nikahilah perempuan (lain) yang kamu senangi: dua, tiga atau empat. Tetapi jika kamu khuatir tidak akan mampu berlaku adil, maka (nikahilah) seorang sahaja…”

Ayat ini jelas menekankan soal keadilan dengan menyatakan jumlah wanita yang boleh dikahwini dan menyarankan agar kaum adam mengahwini seorang wanita sahaja.

Sekiranya sebelum ini tiada had untuk kaum lelaki mempunyai bilangan isteri sama ada untuk tujuan politik, ekonomi atau nafsu sepertimana yang berlaku dalam masyarakat Jahiliyah, agama Islam meletakkan had dan syarat tertentu dalam mengawal poligami.

Antara sebab-sebab mengapa agama Islam membenarkan poligami ialah untuk menjamin kemuliaan agama dan kehormatan umatnya daripada sebarang godaan. Di samping itu, ia juga untuk menutup dan mengurangkan penzinaan dan pelacuran. Malah, ia juga untuk melahirkan keturunan dengan cara yang halal dan mengurangkan kes pengguguran bayi dan pembuangan anak yang tidak sah taraf.

Sungguhpun poligami kelihatan indah, realitinya bukan semua wanita sanggup berkongsi kasih dengan wanita yang lain. Namun, terdapat juga mereka yang boleh menerima konsep hidup ‘bermadu’ dan mereka telah pun berjaya mengharungi cabaran rumahtangga bertahun- tahun lamanya sebelum munculnya kisah poligami Abang Tesla.

Selebriti tanah air seperti Salih Yaacob, Ashraf Muslim, Zarina Zainuddin dan Nor Salima Habibi atau Salima AF adalah antara mereka yang hidup berpoligami dan menjadi contoh kepada umum bahawa ‘bermadu’ tidak bermakna selamanya hidup makan hati berulam jantung.

Apa yang dilakukan oleh Abang Tesla dengan mendirikan rumah tangga dengan isteri kedua tidak salah. Malah, tindakan beliau mendapatkan izin isteri pertama dan restu keluarga adalah suatu tindakan yang wajar dipuji.

Namun begitu, semua tindakan ini tidak perlulah dirakam dan diceritakan kepada dunia sehingga menjadi bahan kecaman netizen. Apa yang lebih penting, emosi isteri pertama dan aib keluarga beliau perlulah dijaga sungguhpun poligami dibenarkan di dalam Islam.

Walaupun pempengaruh bebas menyiarkan apa sahaja kandungan di media sosial mereka, kes poligami Abang Tesla seharusnya ‘membuka mata’ kerajaan untuk mewujudkan satu garis panduan bagi mengawal dan menapis kandungan yang muncul di laman media sosial milik pempengaruh hari ini.

Malah, apabila kita memetik kata- kata seseorang tokoh bagi menguatkan tindakan kita, ia perlulah mempunyai sumber rujukan yang sahih apatah lagi sekiranya isu itu sesuatu yang sensitif seperti isu agama. Kata- kata yang salah akan memberikan konotasi dan pemahaman yang salah terhadap individu yang menerima mesej berkenaan.

Sekiranya kaum adam menggunakan alasan telah berkahwin lama namun masih belum dikurniakan zuriat, ia tidak wajar dijadikan sebab untuk menambah isteri.

Dengan kaedah moden hari ini seperti teknologi Inseminasi Intrauterine (IUI), persenyawaan in-vitro (IVF), suntikan sperma intra-cytoplasmic (ICSI), pemindahan gamet ke dalam Tiub Fallopian (GIFT) dan pemindahan embrio, pasangan suami isteri masih boleh berusaha untuk mendapatkan cahaya mata manakala sang suami tidak perlu ‘menambah cawangan’.

Poligami tidak salah. Sesuatu amalan yang dinyatakan dalam kita suci sesuatu agama tanpa membebankan penganutnya tidak pernah salah.

Yang salah ialah apabila segelintir orang yang menggunakan agama untuk mencapai sesuatu matlamat tanpa mempedulikan kesan penerimaan keluarga dan masyarakat terhadap tindakannya. Matlamat tidak pernah menghalalkan cara.

OlehMohd Aliff Mohd NorPensyarah sambilan IPTS, K. Lumpur.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Cabaran dan ancaman ekonomi digital negara ASEAN

SAUDARA PENGARANG Kebangkitan dunia teknologi digital hari ini merupakan satu agenda penting dalam percaturan ekonomi semasa. Ia dikatakan dapat memanfaatkan sepenuhnya rantaian ekonomi (economy chain) yang menjadi pecutan kepada pembangunan teknologi maklumat semasa dan menjelmakan lebih banyak cabang ekonomi yang boleh dipraktikkan secara lebih terbuka, menembusi sempadan dan lebih efisyen.Pelebaran rantaian ekonomi di Asia juga membuktikan bahawa negara-negara Asia bangkit menerobosi pasaran dunia yang selama ini dikuasai negara-negara maju di Eropah dan Amerika Syarikat. Sekali gus ia membayangkan kebangkitan baharu negara-negara Asia, terutamanya ASEAN untuk meneroka lebih banyak peluang pelaburan ekonomi gig yang boleh dimanfaatkan secara optimum dalam kalangan negara-negara serantau.Jalinan kerjasama negara-negara ASEAN berhubung dengan penjanaan ekonomi digital dalam perkongsian teknologi sistem maklumat dimeterai baru-baru ini adalah suatu anjakan paradigma yang boleh memberi kesan pragmatik kepada dunia ASEAN. Penularan pandemik COVID-19, peperangan dan isu sekuriti makanan sedunia yang mengakibatkan berlakunya kemelesetan ekonomi ini memberikan suatu gambaran keperluan drastik dalam kalangan negara-negara ASEAN menambah baik teknologi sistem maklumat yang menjadi teras perhubungan ekonoimi digital bagi setiap negara anggota. Perkembangan teknologi maklumat yang bersandarkan kepada sistem ekonomi digital ini disifatkan oleh Menteri-menteri Komunikasi ASEAN dalam persidangan tersebut sebagai suatu pemacu kerjasama yang boleh dimanfaatkan sepenuhnya dengan kebangkitan ekonomi 5.0 yang mencetuskan fenomena banyak peluang pekerjaan dalam dunia digital dan perindustrian berteknologi tinggi di rantau ASEAN dan antarabangsa.Tidak menghairankan sekiranya dunia teknologi digital hari ini telah banyak mengubah landskap pekerjaan dalam sektor perindustrian yang menggantikan khidmat tenaga sumber manusia kepada teknologi robotik yang lebih murah dan produktif walaupun hal ini mendapat tentangan daripada pertubuhan-pertubuhan NGO dunia.

(Jalinan kerjasama negara-negara ASEAN berhubung dengan penjanaan ekonomi digital dalam perkongsian teknologi sistem maklumat dimeterai baru-baru ini adalah suatu anjakan paradigma yang boleh memberi kesan pragmatik kepada dunia ASEAN/Foto fail)

Justeru, jalinan kerjasama ASEAN dalam membentuk suatu lingkaran perkongsian data amat diperlukan bagi mengimbangi keperluan sumber manusia sejagat dengan kebangkitan teknologi robotik dalam dunia pekerjaan hari ini.Ini termasuk membuat penambahbaikan terhadap sistem sekuriti data digital atau internet yang sering menjadi ancaman kepada dunia teknologi maklumat kerajaan dan perniagaan di rantau ASEAN. Selain itu, penambahbaikan terhadap capaian Internet 5G juga merupakan suatu cabaran terhadap kebangkinan dunia digital ini yang menyaksikan perluasan teknologi internet di sepelusuk kawasan dalam rantau ASEAN dengan menggunakan teknologi capaian yang murah, berkesan dan meluas.Kebangkitan teknologi maklumat berprestasi tinggi ini juga merupakan teras kepada sumber penjanaan rantaian ekonomi digital dalam kalangan negara-negara ASEAN untuk mengukuhkan penguasaan pemasaran maklumat dan mampu bersaing dengan negara-negara maju di dunia, lebih-lebih lagi apabila negara akan merebut peluang perluasan ekonomi pemasaran global yang telah lama terkesan akibat penularan COVID-19 ini. Fenomena ini juga memerlukan sokongan negara-negara ASEAN untuk menyasarkan teknologi rangkaian maklumat ini kepada komuniti.Satu hal lagi adalah kesediaan negara-negara ASEAN untuk bekerjasama mendirikan suatu empayar rangkaian teknologi pendidikan digital yang dibangunkan secara drastik bagi memenuhi keperluan pendidikan bersemuka atau fizikal yang terjejas semasa era pandemik. Fenomena ini dengan sendirinya mewujudkan suatu perkongsian rantaian teknologi pembelajaran dan pengajaran berasaskan kepada keperluan insfrastruktur yang lengkap bagi menampung keperluan internet dan kandungan maklumat versatile boleh dinikmati oleh para pengguna seluruh dunia.Bayangkan lebih banyak universiti atau pusat pendidikan digital akan dibina dalam masa terdekat bagi memenuhi keperluan pelajar yang tidak berpeluang untuk melanjutkan pengajian kerana pembatasan pergerakan sepanjang era pandemik.Dalam erti kata lain, kerancakan dunia pendidikan digital ini akan menyaksikan suatu fenomena pertembungan industri pendidikan yang dimonopoli oleh empayar perniagaan pendidikan global yang bersaing untuk memiliki reputasi tinggi. Memandangkan bidang pendidikan ini tidak membataskan kepada instrastruktur fizikal, kendalian pengajaran dan pembelajaran boleh dibuat dalam talian, menggunakan kos yang lebih efisyen dan ruang mobiliti yang lebih memudahkan proses pendidikan ini.Justeru, negara-negara ASEAN seharusnya bangkit memberikan komitmen tinggi untuk memelihara kelestarian jalinan perdagangan ilmu ini dengan mengambil peluang secara optimum. Keghairahan berlumpa memperoleh peluang rentas perdagangan digital ini juga seharusnya mengambil kira kelestarian pertumbuhan sektor ekonomi di peringkat industri kecil dan sederhana dalam kalangan rakan-rakan negara ASEAN. Ini bagi meneruskan budaya perniagaan sektor tempatan yang boleh menyumbang kepada pertumbuhan ekonomi tempatan dan serantau ASEAN secara berterusan.Namun, hakikatnya perkembangan pesat ekonomi digital belum mampu mengatasi masalah pengangguran penduduk dunia terutamanya kepada golongan yang ketinggalan memperoleh ilmu teknologi maklumat dan berkemahiran teknologi tinggi dalam pekerjaan. Lebih banyak strategi harus ditumpukan kepada mengimbangi keperluan sumber manusia hari ini dengan memberikan lebih banyak kepentingan kepada aspek inovasi dan kreativiti mencipta bidang pekerjaan baru hari ini dan akan datang nanti.PENULIS, TS. DR. SYED AGIL ALSAGOFF merupakan Pensyarah Kanan Media dan Komunikasi Fakulti Bahasa Moden dan Komunikasi, Universiti Putra Malaysia (UPM).Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Lelaki juga perlu perhatian

Apabila kita melihat figura seorang lelaki, terpacul dalam minda kita bahawasanya, lelaki itu perlu kuat, gagah perkasa, pelindung dan melindungi, serta seseorang yang tidak boleh lemah atau tunjuk lemah.

Sebagaimana isu perkauman, seksisme adalah keadaan yang mana ianya diguna untuk mewajarkan perlakuan diskriminasi yang berkaitan dengan jantina. Perkara ini acapkali kali terjadi kepada golongan lelaki.

Apabila seseorang lelaki itu tidak mampu atau tidak boleh melakukan kerja-kerja yang dikata sebagai peranan tugas seorang lelaki, maka lelaki itu akan dihukum dengan kata-kata yang boleh mengguris hati dan emosi walaupun pada raut wajah lelaki itu seperti tiada apa-apa yang terkesan. Ini pula dikenali sebagai bias gender. Ia adalah satu bentuk tingkah laku yang menunjukkan pilih kasih terhadap satu jantina berbanding yang lain.

Dari perspektif fitrah, adalah tidak dapat dinafikan bahawa lelaki telah dicipta dengan kelebihan dan potensi khusus untuk menjalankan tanggungjawab fitrah mereka, iaitu sebagai pelindung kepada wanita dan pemimpin berwibawa. Namun begitu, satu persoalan yang perlu dilontarkan adalah “apakah menjadi satu kesalahan jika seseorang lelaki itu berkeluh kesah, menangis atau berjiwa sensitif pada sesuatu keadaan?”.

Kebanyakan situasi yang merujuk kepada dimensi kesihatan mental, biasanya masyarakat akan lebih cenderung untuk memberikan penekanan yang lebih pada golongan wanita, tanpa sengaja mengabaikan hakikat bahawa golongan lelaki juga memerlukan sokongan sama.

Menurut Pertubuhan Kesihatan Sedunia (WHO), tanpa disedari, selepas dunia dihantui oleh wabak COVID-19, bukan hanya golongan wanita, bahkan isu kesihatan mental di kalangan lelaki turut mengalami peningkatan yang ketara.

Menurut penerangan dari laman web Majlis Keselamatan Negara (MKN), pada Oktober 2022, telah dilaporkan bahawa pada tahun 2021, Talian Bantuan Perkhidmatan Sokongan Psikososial (MHPSS) menerima sebanyak 212,319 panggilan, berbanding dengan 44,061 panggilan pada tahun sebelumnya (2020).

Ini menunjukkan adanya peningkatan signifikan. Walaupun tiada perincian statistik atau data yang mempamerkan peratusan antara jantina, namun tidak dapat dinafi dalam jumlah dinyatakan itu semestinya ada golongan lelaki yang mengalami masalah melibatkan isu kesihatan mental.

Stigma seorang lelaki itu perlu kuat, gagah perkasa, pelindung dan melindungi, serta seseorang yang tidak boleh lemah atau tunjuk lemah tidak boleh diwariskan kepada generasi akan datang.

Secara fitrahnya adalah benar mereka perlu menjadi pemimpin yberwibawa, pelindung kepada wanita mahupun keluarga. Namun, seluruh umat manusia tidak boleh mempertikaikan bahawasanya mereka juga mempunyai hati dan perasaan yang perlu disantuni.

Jangan diejek jika kita melihat seseorang individu lelaki itu menangis. Biarkan mereka melayani perasaan mereka. Tugas kita hanya memberi sokongan moral. Ini amat penting supaya mereka tidak melakukan perkara-perkara tidak diingini seperti mencederakan diri atau lebih teruk lagi cubaan untuk membunuh diri. Menangis tidak semestinya lemah, atau lebih teruk lagi dilabel sebagai lembut.

Satu kajian empirikal mendapati bahawa amalan menitiskan air mata (menangis) adalah satu tindak balas terhadap emosi sedih yang mempunyai potensi untuk merendahkan tahap tekanan psikologi.

Selain itu ianya juga dapat memberikan pengalaman perasaan lebih positif dan kelegaan selepas menangis. Hal ini kerana, selepas menangis seseorang itu akan menjadi penat dan ini akan membuatkan mereka akan tidur dengan nyenyak.

Tidur adalah rehat paling baik. Maka selepas bangun daripada tidur, semestinya emosi seseorang itu akan jadi lebih baik. Namun begitu, harus diingatkan, jika hari ini anda mahu menangis rentetan daripada tekanan yang melanda diri, menangislah sepuas-puasnya.

Tetapi ingat, jangan terbawa-bawa perasaan itu. Esok adalah hari baharu dan sepatutnya menjadi rahmat untuk mewarnai kehidupan dengan lebih baik.

Jika seseorang lelaki itu mahu meluahkan perasan atau emosi mereka kepada kita, sebagai sahabat atau teman baik, kita perlu mendengar keluh kesah itu. Kita tidak perlu menjadi hebat atau pakar dalam menjadi seorang pendengar yang baik. Apa yang mereka mahukan hanyalah mendengar. Mereka tidak perlu nasihat atau jalan penyelesaian.

Apa yang mereka mahukan ialah seseorang yang mendengar rintihan jiwa. Amat sukar sebenarnya untuk seseorang lelaki itu membuat luahan perasaan kerana ego yang menebal sebagai lelaki yang ada dalam diri mereka.

Namun, apabila mereka mula untuk bercerita isi hati mereka, ini membawa makna mereka percayakan akan seseorang itu. Oleh hal yang sedemikian, jadilah seorang pendengar baik dan jangan menjaja cerita selepas mendengar rintihan atau tangisan jiwa mereka.

Ini adalah kerana, selain membuatkan mereka hilang kepercayaan, dikhuatiri, akan berlaku perkara-perkara lain yang diluar kawalan.

Sebenarnya, adalah lebih baik apabila lelaki itu meluahkan perasaan mereka daripada memendam rasa. Apabila mereka meluahkan perasaan, sekurang-kurangnya kita akan lebih cakna terhadap kehendak mereka dan akan lebih peka kepada sesuatu keadaan.

Malang sekali jika mereka hendak memberi tahu apa yang terbuku dihati dan tiada siapa yang mahu mendengarnya, ini akan membawa kepada kancah lebih bahaya. Lagi banyak memendam, lagi berat emosi harus dipikul. Apabila tiba suatu masa, emosi itu meledak, keadaan mungkin akan menjadi kacau bilau.

Sayugia itu, dinasihatkan agar hentikan amalan memberi pandangan kepada golongan lelaki bahawa mereka tidak memerlukan sokongan atau perlu meningkatkan daya tahan mereka pada saat mereka telah kehilangan kekuatan secara emosi dan mental.

Sebaiknya bantulah mereka jika mereka memerlukan bahu untuk ditangisi dan tangan untuk dibimbing. Kepada lelaki diluar sana, anda patut menyayangi diri anda lebih daripada pandangan manusia yang tiada noktahnya.

PENULIS DR. MOHD YUSOF ZULKEFLI ialah Pensyarah Kanan, Fakulti Komunikasi dan Pengajian Media, UiTM Shah Alam.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Perpaduan pelihara ketamadunan bangsa, usah ulangi keruntuhan tamadun dunia

(Barisan tertinggi pemimpin negara ketika sambuatan Hari Kebangsaan 2023 di Putrajaya/Foto FB Anwar Ibrahim)

Perpaduan berbilang kaum, kunci utama keharmonian, kesejahteraan rakyat dan negara. Itu peringatan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bersempena sambutan hari kebangsaan tahun ini.

Pesan Seri Paduka Baginda, keutuhan perpaduan merupakan benih dan sumber kekuatan kita menghadapi apa jua cabaran semasa, dan mendatang.

Kita juga diajak mengimbau kembali sejarah silam leluhur kita, lebih enam dekad yang lepas. Ketika semangat kenegaraan dan cintakan tanah air menyatupadukan rakyat.

Bermula dengan toleransi, perpaduan pada masa itu semakin subur, saban hari dipupuk oleh pemimpin masyarakat dan pejuang kemerdekaan.

Dari peringkat kampung, daerah dan negeri hinggalah peringkat 'kebangsaan', termasuk bandar, petempatan baharu dan estet.

Perpaduan itulah azimat sebenar yang mencerna aspirasi bersama menjadi tekad dan iltizam sehingga kemerdekaan berjaya dicapai.

Yang di-Pertuan Agong mahu keharmonian dan perpaduan yang dikecapi selama ini, diperkukuh dan disemarakkan lagi sesama kita.

Perdana Menteri, Datuk Seri Anwar Ibrahim pula dalam amanat Hari Kebangsaan menekankan pentingnya perpaduan dalam mempertahankan kemerdekaan negara.

PMX yang menerajui Kerajaan Perpaduan menasihati rakyat agar menghindari apa sahaja anasir yang melemahkan semangat perpaduan di negara ini. Tegas beliau perkara itu tidak boleh diremehkan.

Terdapat negara hebat, gagah dan bertamadun hancur bukan sahaja kerana kelemahan tadbir urus dan rasuah. Tetapi juga disebabkan permainan api perkauman dan fanatik agama.

Jika diimbau sejarah ketamadunan manusia, tidak sedikit empayar dunia runtuh disebabkan perpecahan. Malah ada yang tidak mampu bangkit kembali seperti empayar Rom dan Mongol.

Empayar Uthmaniyah dan empayar Abbasiyah pula berpecah menjadi negara baharu yang lebih kecil.

Begitu juga kuasa besar imperialis Barat seperti Britain. Mengalami nasib lebih buruk, negara komunis terbesar dan paling berpengaruh, Kesatuan Soviet.

Selepas kejatuhannya, Kesatuan Soviet berpecah kepada 15 buah republik. Keruntuhan empayar lazimnya membabitkan perpecahan dalaman. Diburukkan lagi dengan kehadiran kuasa asing yang menangguk di air keruh.

(Antara acara ketika sambuatan Hari Kebangsaan 2023di Putrajaya/Foto FB Anwar Ibrahim)

Dalam skop negara kita, nama Si Kitol begitu sinonim dengan kejatuhan empayar Kesultanan Melayu Melaka. Kisah Si Kitol menunjukkan bahawa fitnah boleh menjejaskan perpaduan, sehingga peringkat tertinggi.

Walaupun Si Kitol tidak terbabit secara langsung dalam komplot mengkhianati Melaka, fitnah yang disebar telah mencetuskan kemarahan, dendam dan iri hati pelbagai pihak.

Apabila masyarakat, pembesar dan pedagang saling berburuk sangka, keharmonian dan kestabilan sosiopolitik pasti terjejas.

Ini membuka ruang kepada kuasa asing mengambil kesempatan merampas kuasa, meragut kedaulatan dan kemerdekaan. Mujurlah Malaysia tidak terjebak ke kancah seumpama itu.

Namun tidak lama dulu, negara kita terdedah kepada risiko kekacauan politik tidak berkesudahan. Satu demi satu kerajaan tumbang disebabkan pergolakan politik.

Pilihan Raya Umum ke-15 pun gagal merubah keadaan. Masing-masing mengaku berjaya meraih mandat rakyat.

Mujurlah saranan Yang di-Pertuan Agong agar Kerajaan Perpaduan dibentuk bagi merungkai kekusutan, dijunjung tinggi dua gabungan utama yang ketika itu tidak sealiran. Komitmen ini bukan kerja mudah.

Alhamdulillah, hari demi hari, kian serasi. Hasilnya hari ini kita mempunyai kerajaan stabil yang dapat merangka hala tuju negara dengan lebih jelas dan yakin.

Segala percanggahan diketepikan demi kepentingan rakyat dan negara. Tidaklah kita asyik berubah kerajaan dan dasar.

Itu belum nama kementerian. Untuk berlaku adil, kerajaan MADANI seharusnya diberi peluang melengkapkan agenda nasional yang dirancang untuk tempoh sepenggal.

Maklumlah, ini kerajaan perpaduan pertama yang dibentuk dalam sejarah Malaysia merdeka. Sebagai rakyat negara yang merdeka, merdekakan diri kita daripada anasir yang menghalang kita daripada melangkah ke hadapan. Sudah-sudahlah dengan politik sempit.

Persetujuan Persekutuan Tanah Melayu, Sabah dan Sarawak membentuk Persekutuan Malaysia merupakan bukti jelas aspirasi rakyat menerima pembaharuan yang lebih baik.

Seperkara lagi yang perlu diberi perhatian, pejuang kemerdekaan tidak hanya tertakluk pada pejuang silam. Kita semua hari ini juga pejuang kemerdekaan.

Jika perjuangan mereka meraih kemerdekaan, perjuangan kita mempertahankannya. Perjuangan agak berbeza, tetapi dengan kecintaan sama.

Ulasan berita ini disediakan oleh Bakhtiar Effendy Mohd Dom, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.